P9_TA(2022)0068

Νέο στρατηγικό πλαίσιο της ΕΕ για την υγεία και την ασφάλεια στην εργασία μετά το 2020

Ψήφισμα του Ευρωπαϊκού Κοινοβουλίου της 10ης Μαρτίου 2022 σχετικά με το νέο στρατηγικό πλαίσιο της ΕΕ για την υγεία και την ασφάλεια στην εργασία μετά το 2020 (συμπεριλαμβανομένης της καλύτερης προστασίας των εργαζομένων από την έκθεση σε επιβλαβείς ουσίες, το άγχος στην εργασία, και τους τραυματισμούς λόγω επαναλαμβανόμενων κινήσεων) (2021/2165(INI))

(2022/C 347/10)

Το Ευρωπαϊκό Κοινοβούλιο,

— έχοντας υπόψη το άρθρο 3 της Συνθήκης για την Ευρωπαϊκή Ένωση,

— έχοντας υπόψη τα άρθρα 153 και 168 της Συνθήκης για τη λειτουργία της Ευρωπαϊκής Ένωσης (ΣΛΕΕ),

— έχοντας υπόψη το άρθρο 3 του Ευρωπαϊκού Κοινωνικού Χάρτη του Συμβουλίου της Ευρώπης,

— έχοντας υπόψη το άρθρο 3 του Χάρτη των Θεμελιωδών Δικαιωμάτων της Ευρωπαϊκής Ένωσης,

— έχοντας υπόψη τις συμβάσεις και τις συστάσεις της Διεθνούς Οργάνωσης Εργασίας (ΔΟΕ) στον τομέα της υγείας και της ασφάλειας στην εργασία,

— έχοντας υπόψη τους Στόχους Βιώσιμης Ανάπτυξης (ΣΒΑ) των Ηνωμένων Εθνών με ορίζοντα το 2030, ιδίως τον στόχο 8.8 με τίτλο «Προστασία εργασιακών δικαιωμάτων και προαγωγή ασφαλών συνθηκών εργασίας»,

— έχοντας υπόψη τη Σύμβαση των Ηνωμένων Εθνών για τα δικαιώματα των ατόμων με αναπηρία (UN CRPD), συμβαλλόμενα μέρη της οποίας είναι η ΕΕ και όλα τα κράτη μέλη της,

— έχοντας υπόψη την έκθεση της Διακυβερνητικής Επιτροπής των Ηνωμένων Εθνών για την Κλιματική Αλλαγή (IPCC) με τίτλο «AR6 Climate change 2021: the Physical change basis» (Έκτη έκθεση αξιολόγησης για την κλιματική αλλαγή 2021: τα δεδομένα των φυσικών επιστημών),

— έχοντας υπόψη το ευρωπαϊκό πλαίσιο δράσης του Παγκόσμιου Οργανισμού Υγείας (ΠΟΥ) για την ψυχική υγεία 2021-2025 (1),

— έχοντας υπόψη την οδηγία 2000/78/ΕΚ του Συμβουλίου, της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία (2),

— έχοντας υπόψη την ανακοίνωση της Επιτροπής, της 3ης Φεβρουαρίου 2021, με τίτλο «Ευρωπαϊκό σχέδιο για την καταπολέμηση του καρκίνου» (COM(2021)0044),

— έχοντας υπόψη την ανακοίνωση της Επιτροπής, της 28ης Ιουνίου 2021, με τίτλο «Στρατηγικό πλαίσιο της ΕΕ για την υγεία και την ασφάλεια στην εργασία κατά την περίοδο 2021-2027 — Ασφάλεια και υγεία στην εργασία σε έναν μεταβαλλόμενο κόσμο εργασίας» (COM(2021)0323),

— έχοντας υπόψη τη γνώμη της ομάδας εμπειρογνωμόνων της Επιτροπής για αποτελεσματικούς τρόπους επένδυσης στην υγεία, της 23ης Ιουνίου 2021, με τίτλο «Supporting mental health of health workforce and other essential workers» (Στήριξη της ψυχικής υγείας του εργατικού δυναμικού στον τομέα της υγείας και άλλων εργαζομένων σε θέσεις κρίσιμης σημασίας),

— έχοντας υπόψη τον ευρωπαϊκό πυλώνα κοινωνικών δικαιωμάτων, ο οποίος διακηρύχθηκε από κοινού από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017 («ο πυλώνας»), ιδίως τις αρχές 5 έως 10,

— έχοντας υπόψη το σχέδιο δράσης της Επιτροπής, της 4ης Μαρτίου 2021, για τον ευρωπαϊκό πυλώνα κοινωνικών δικαιωμάτων,

— έχοντας υπόψη τη διακήρυξη του Πόρτο, στην οποία προέβη το Ευρωπαϊκό Συμβούλιο στις 8 Μαΐου 2021,

— έχοντας υπόψη τα συμπεράσματα του Συμβουλίου, του Οκτωβρίου του 2019, σχετικά με την οικονομία της ευημερίας, όπου υπογραμμίζεται ότι είναι ζωτικής σημασίας η προώθηση της ψυχικής υγείας στον χώρο εργασίας,

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, της 20ής Οκτωβρίου 2021, σχετικά με την υγεία και την ασφάλεια στην εργασία — στρατηγικό πλαίσιο της ΕΕ (2021-2027),

— έχοντας υπόψη το πλαίσιο δράσης της ΕΕ για την ψυχική υγεία και ευεξία, το οποίο εγκρίθηκε κατά την τελική διάσκεψη σχετικά με την κοινή δράση για την ψυχική υγεία και ευεξία, στις 21-22 Ιανουαρίου 2016 (3),

— έχοντας υπόψη τη στρατηγική της ΕΕ για τα δικαιώματα των ατόμων με αναπηρία 2021-2030,

— έχοντας υπόψη την πρώτη κοινή έκθεση σχετικά την εφαρμογή της συμφωνίας-πλαίσιο των Ευρωπαίων κοινωνικών εταίρων για την ψηφιοποίηση (2021),

— έχοντας υπόψη τις κατευθυντήριες γραμμές του Ευρωπαϊκού Οργανισμού για την Ασφάλεια και την Υγεία στην Εργασία (EU-OSHA), της 24ης Απριλίου 2020, με τίτλο «COVID-19: Επιστροφή στον χώρο εργασίας — Προσαρμογή των χώρων εργασίας και προστασία των εργαζομένων»,

— έχοντας υπόψη την έκθεση του EU-OSHA, της 22ας Οκτωβρίου 2021, με τίτλο «Telework and health risks in the context of the COVID-19 pandemic: evidence from the field and policy implications» (Τηλεργασία και κίνδυνοι για την υγεία στο πλαίσιο της πανδημίας της COVID-19: συναφή στοιχεία και συνέπειες για την πολιτική),

— έχοντας υπόψη το ψήφισμά του της 11ης Σεπτεμβρίου 2018 σχετικά με οδούς επανένταξης εργαζομένων στην ποιοτική απασχόληση μετά την ανάρρωσή τους από τραυματισμό και ασθένεια (4),

— έχοντας υπόψη το ψήφισμά του της 19ης Ιουνίου 2020 σχετικά με την ευρωπαϊκή προστασία των διασυνοριακών και εποχιακών εργαζομένων στο πλαίσιο της κρίσης της νόσου COVID-19 (5),

— έχοντας υπόψη το ψήφισμά του της 17ης Δεκεμβρίου 2020 σχετικά με μία ισχυρή κοινωνική Ευρώπη για δίκαιες μεταβάσεις (6),

— έχοντας υπόψη το ψήφισμά του της 21ης Ιανουαρίου 2021 που περιέχει συστάσεις προς την Επιτροπή σχετικά με το δικαίωμα στην αποσύνδεση (7),

— έχοντας υπόψη το ψήφισμά του της 16ης Σεπτεμβρίου 2021 σχετικά με δίκαιες εργασιακές συνθήκες, δικαιώματα και κοινωνική προστασία για τους εργαζομένους σε πλατφόρμα — νέες μορφές απασχόλησης που συνδέονται με την ψηφιακή ανάπτυξη (8),

— έχοντας υπόψη το ψήφισμά του της 20ής Οκτωβρίου 2021 που περιέχει συστάσεις προς την Επιτροπή σχετικά με την προστασία των εργαζομένων από τον αμίαντο (9),

— έχοντας υπόψη το άρθρο 54 του Κανονισμού του,

— έχοντας υπόψη την έκθεση της Επιτροπής Απασχόλησης και Κοινωνικών Υποθέσεων (A9-0023/2022),

Α. λαμβάνοντας υπόψη ότι, κατά τον καθορισμό και την εφαρμογή όλων των πολιτικών και δράσεων της Ένωσης, πρέπει να εξασφαλίζεται υψηλού επιπέδου προστασία της υγείας του ανθρώπου·

Β. λαμβάνοντας υπόψη ότι, σύμφωνα με τον Καταστατικό Χάρτη του ΠΟΥ, η υγεία είναι κατάσταση πλήρους σωματικής, ψυχικής και κοινωνικής ευεξίας, και όχι απλώς η απουσία νόσου ή ασθένειας (10)·

Γ. λαμβάνοντας υπόψη ότι, σύμφωνα με τον ΠΟΥ, η ψυχική υγεία είναι κατάσταση ευεξίας όπου το άτομο αξιοποιεί τις δυνατότητές του και είναι σε θέση να αντιμετωπίζει τα συνήθη άγχη της ζωής, να εργάζεται παραγωγικά, και να συμβάλλει στην κοινότητά του (11)·

Δ. λαμβάνοντας υπόψη ότι το 2018 σημειώθηκαν περισσότερα από 3 300 θανατηφόρα ατυχήματα και 3,1 εκατομμύρια μη θανατηφόρα ατυχήματα στην ΕΕ των 27· λαμβάνοντας υπόψη ότι περισσότεροι από 200 000 εργαζόμενοι χάνουν τη ζωή τους ετησίως από ασθένειες που σχετίζονται με την εργασία (12)· λαμβάνοντας επίσης υπόψη ότι, καθώς τα δεδομένα αυτά δεν περιλαμβάνουν όλα τα ατυχήματα που σημειώνονται υπό συνθήκες αδήλωτης εργασίας, είναι εύλογο να υποθέσουμε ότι τα πραγματικά στοιχεία βρίσκονται σε πολύ υψηλότερα επίπεδα απ’ ό,τι τα επίσημα στατιστικά στοιχεία (13)· λαμβάνοντας υπόψη ότι το 2017, σύμφωνα με το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας (Eurofound), 20 % των θέσεων εργασίας στην Ευρώπη ήταν «χαμηλής ποιότητας» και έθεταν σε αυξημένο κίνδυνο τη σωματική ή ψυχική υγεία των εργαζομένων· λαμβάνοντας υπόψη ότι 14 % των εργαζομένων έχουν εκτεθεί σε υψηλό επίπεδο ψυχοκοινωνικών κινδύνων (14)· λαμβάνοντας υπόψη ότι 23 % των Ευρωπαίων εργαζομένων πιστεύουν ότι η εργασία τους θέτει σε κίνδυνο την ασφάλεια ή την υγεία τους· λαμβάνοντας υπόψη ότι το 2015 η ευρωπαϊκή έρευνα για τις συνθήκες εργασίας (EWCS) διαπίστωσε ότι 21 % των θέσεων εργασίας στην Ευρώπη ήταν «θέσεις εργασίας με προοπτικές» (15)· λαμβάνοντας υπόψη ότι το 2020 οι επιτόπιες εργασίες της EWCS διακόπηκαν λόγω της έξαρσης της πανδημίας της COVID-19, αλλά επαναλήφθηκαν τον Ιούλιο του 2021, με γνώμονα να δημοσιευθούν στα τέλη του 2022·

Ε. λαμβάνοντας υπόψη ότι ο κίνδυνος τραυματισμού που σχετίζεται με την εργασία είναι υπερτριπλάσιος για τους εργαζομένους που απασχολούνται στη θέση εργασίας τους για λιγότερο από τέσσερις εβδομάδες συγκριτικά με εκείνους που απασχολούνται στη θέση εργασίας τους για περισσότερο από ένα έτος (16)·

ΣΤ. λαμβάνοντας υπόψη ότι δεν σημειώνονται οι ίδιες μειωτικές τάσεις σε όλες τις χώρες όσον αφορά τα ατυχήματα και τους θανάτους στον χώρο εργασίας·

Ζ. λαμβάνοντας υπόψη ότι το ευρωπαϊκό σχέδιο για την καταπολέμηση του καρκίνου στοχεύει στη μείωση της επιβάρυνσης του καρκίνου για τους ασθενείς, τις οικογένειές τους και τα συστήματα υγείας· λαμβάνοντας υπόψη ότι ο καρκίνος είναι η κύρια αιτία θανάτων που σχετίζονται με την εργασία, αντιπροσωπεύει δε το 52 % του συνόλου των θανάτων που σχετίζονται με την εργασία στην ΕΕ· λαμβάνοντας υπόψη ότι, σύμφωνα με εκτιμήσεις, οι καρκινογόνοι παράγοντες ευθύνονται για 100 000 θανάτους από επαγγελματικό καρκίνο ετησίως στον χώρο εργασίας (17)· λαμβάνοντας υπόψη ότι διάφοροι φορείς, συμφεροντούχοι και ο ΠΟΥ έχουν καταχωρίσει 50 έως 70 ουσίες ή ομάδες ουσιών σε καταλόγους προτεραιότητας με καρκινογόνες, μεταλλαξιογόνες και τοξικές για την αναπαραγωγή ουσίες στον χώρο εργασίας, για τις οποίες απαιτούνται δεσμευτικές οριακές τιμές· λαμβάνοντας υπόψη ότι στον χώρο εργασίας οι εργαζόμενοι μπορεί να εκτίθενται σε συνδυασμό ουσιών που ενδεχομένως αυξάνει τους κινδύνους για την υγεία, έχει δυσμενείς επιπτώσεις στο αναπαραγωγικό τους σύστημα, μεταξύ άλλων μειωμένη γονιμότητα ή στειρότητα, και έχει αρνητικό αντίκτυπο στην ανάπτυξη του εμβρύου και τον θηλασμό·

Η. λαμβάνοντας υπόψη ότι η έκθεση στον αμίαντο ευθύνεται για περίπου 88 000 θανάτους ετησίως στην Ευρώπη, αντιπροσωπεύει δε το 55-75 % των καρκίνων του πνεύμονα που εμφανίζονται στον χώρο εργασίας, και λαμβάνοντας υπόψη ότι ο αμίαντος είναι η κύρια αιτία καρκίνου του πνεύμονα, ευθύνεται δε για το 45 % των κρουσμάτων (18)· λαμβάνοντας υπόψη ότι, σύμφωνα με εκτιμήσεις, η θνησιμότητα από την έκθεση αυτή θα συνεχίσει να αυξάνεται στα τέλη της δεκαετίας του 2020 και κατά τη δεκαετία του 2030 (19)· λαμβάνοντας υπόψη ότι, παρόλο που ο αμίαντος έχει απαγορευθεί στην ΕΕ από το 2005, συχνά εξακολουθεί να υφίσταται σε διοικητικά κτίρια, σχολεία, κατοικίες, υποδομές, εγκαταστάσεις δημόσιων μεταφορών, και δίκτυα ύδρευσης· λαμβάνοντας υπόψη ότι το 80 % των επαγγελματικών καρκίνων που αναγνωρίζονται στα κράτη μέλη συνδέονται με τον αμίαντο·

Θ. λαμβάνοντας υπόψη ότι παράγοντες όπως η ακτινοβολία, το άγχος, η οργάνωση της εργασίας, και οι συνθήκες εργασίας έχουν συνδεθεί στο σύνολό τους με τον επαγγελματικό καρκίνο· λαμβάνοντας υπόψη ότι αυξάνονται τα κρούσματα καρκίνου του δέρματος, μίας από τις πλέον κοινές επαγγελματικές ασθένειες, λόγω διαφόρων παραγόντων όπως η κλιματική αλλαγή, ενώ οι επαγγελματικοί καρκίνοι του δέρματος αναγνωρίζονται σε πολύ μικρό μόνο ποσοστό ως επαγγελματικές ασθένειες· λαμβάνοντας υπόψη ότι οι εργαζόμενοι σε εξωτερικούς χώρους, ιδίως όσοι εργάζονται στους τομείς της γεωργίας, της δασοκομίας, των κατασκευών και του τουρισμού, βρίσκονται αντιμέτωποι με σημαντικό κίνδυνο να εμφανίσουν μη μελανωματικό καρκίνο του δέρματος λόγω των υψηλών επιπέδων έκθεσης στην υπεριώδη ακτινοβολία· λαμβάνοντας υπόψη ότι οι εργαζόμενοι στον τομέα της υγειονομικής περίθαλψης και των υπηρεσιών έκτακτης ανάγκης, οι οποίοι διαδραματίζουν θεμελιώδη ρόλο στην ετοιμότητα και αντιμετώπιση καταστάσεων έκτακτης ανάγκης, όπως οι πυροσβέστες και οι νοσηλευτές, βρίσκονται επίσης αντιμέτωποι με παρόμοιες εκθέσεις, καθώς και με πρόσθετο άγχος λόγω του αυξημένου φόρτου εργασίας που ενδεχομένως αυξάνει τους ψυχοκοινωνικούς κινδύνους· λαμβάνοντας υπόψη ότι δεν υπάρχει ακόμα κοινή ευρωπαϊκή προσέγγιση για την πρόληψη της έκθεσης στην υπεριώδη ακτινοβολία (20)· λαμβάνοντας υπόψη ότι υπάρχει τώρα έλλειψη αξιόπιστων και συγκρίσιμων δεδομένων σε επίπεδο ΕΕ σχετικά με την έκθεση, εντός του χώρου εργασίας, σε παράγοντες κινδύνου εμφάνισης καρκίνου (21)· λαμβάνοντας υπόψη ότι το 2 % της επιβάρυνσης του καρκίνου στην ΕΕ μπορεί να αποδοθεί στην ιοντίζουσα ακτινοβολία, και ότι η έκθεση στο ραδόνιο και στα προϊόντα της διάσπασής του σε εσωτερικούς χώρους είναι η δεύτερη κύρια αιτία καρκίνου του πνεύμονα στην Ευρώπη (22) (23)·

Ι. λαμβάνοντας υπόψη ότι η κλιματική αλλαγή έχει ήδη, και θα εξακολουθήσει να έχει, επιζήμιες επιπτώσεις στην υγεία του ανθρώπου, την ασφάλεια στην εργασία και τις συνθήκες εργασίας· λαμβάνοντας υπόψη ότι, σύμφωνα με την τελευταία έκθεση της IPCC, οι συνθήκες εργασίας θα επηρεάζονται όλο και περισσότερο από σημαντικές αλλαγές στα καιρικά φαινόμενα, όπως οι καύσωνες και οι έντονες βροχοπτώσεις· λαμβάνοντας υπόψη ότι η αυξημένη έκθεση σε υψηλές θερμοκρασίες στον χώρο εργασίας επιδεινώνουν τους κινδύνους θερμοπληξίας, αφυδάτωσης, κόπωσης, έλλειψης συγκέντρωσης, και επιπλοκών των χρόνιων παθήσεων· λαμβάνοντας υπόψη ότι οι ασθένειες που σχετίζονται με την εργασία και συνδέονται με βιολογικούς παράγοντες επηρεάζονται επίσης από την κλιματική αλλαγή, καθώς η αύξηση της θερμοκρασίας μπορεί να επηρεάσει, για παράδειγμα, τη γεωγραφική κατανομή των φορέων βιολογικών παραγόντων (τσιμπούρια, κουνούπια), με αποτέλεσμα να διευκολύνεται η εξάπλωση νέων νόσων σε μια περιοχή· λαμβάνοντας υπόψη ότι είναι απαραίτητο να προσαρμόζονται οι εργασιακές πρακτικές, ώστε να συνεκτιμώνται οι επιπτώσεις της κλιματικής αλλαγής (24)·

ΙΑ. λαμβάνοντας υπόψη ότι ένα καλό ψυχοκοινωνικό περιβάλλον εργασίας βελτιώνει την ψυχική και σωματική ευεξία των εργαζομένων· λαμβάνοντας υπόψη ότι ψυχοκοινωνικοί κίνδυνοι μπορούν να προκύψουν από την κακή σχεδίαση, οργάνωση και διαχείριση της εργασίας, καθώς και από το ανεπαρκές κοινωνικό πλαίσιο της εργασίας, και μπορούν να έχουν αρνητικές ψυχολογικές, σωματικές και κοινωνικές επιπτώσεις όπως άγχος, ανησυχία, εξουθένωση και κατάθλιψη, που συγκαταλέγονται στη δεύτερη μεγαλύτερη ομάδα προβλημάτων υγείας τα οποία σχετίζονται με την εργασία και αναφέρονται από τους ίδιους τους πάσχοντες (25)· λαμβάνοντας υπόψη ότι το εργασιακό άγχος μπορεί να αυξήσει σημαντικά τον κίνδυνο εμφάνισης ή επιδείνωσης μυοσκελετικών διαταραχών (ΜΣΔ), καρδιοπαθειών, αυτοάνοσων νοσημάτων ή ρευματικών/χρόνιων φλεγμονωδών παθήσεων (26)· λαμβάνοντας υπόψη ότι, σύμφωνα με το Eurofound και τον EU-OSHA, 25 % των εργαζομένων στην Ευρώπη υποβάλλονται σε υπερβολικό εργασιακό άγχος· λαμβάνοντας υπόψη ότι 51 % των εργαζομένων στην ΕΕ δηλώνουν ότι το άγχος είναι σύνηθες στον χώρο εργασίας τους και σχεδόν 80 % των διοικητικών στελεχών ανησυχούν για το εργασιακό άγχος (27), πράγμα που καταδεικνύει ότι η πλειονότητα των εταιρειών κρίνει ανησυχητικούς τους ψυχοκοινωνικούς κινδύνους (28)· λαμβάνοντας υπόψη ότι το εργασιακό άγχος ευθύνεται για περισσότερες από τις μισές ημέρες απουσίας από την εργασία στην ΕΕ (29)· λαμβάνοντας υπόψη ότι οι προσεγγίσεις και οι νομοθεσίες όσον αφορά τους ψυχοκοινωνικούς κινδύνους ποικίλλουν σημαντικά στα διάφορα κράτη μέλη· λαμβάνοντας υπόψη ότι η ψυχική υγεία και ευεξία του πληθυσμού της Ευρώπης μπορεί να επηρεαστεί θετικά εάν δοθεί προσοχή σε στρατηγικές που εφαρμόζονται στον χώρο εργασίας· λαμβάνοντας υπόψη ότι η πρόληψη των προβλημάτων ψυχικής υγείας και η προώθηση της ψυχικής υγείας θα συμβάλουν επίσης στη μείωση συναφών επικίνδυνων για την υγεία συμπεριφορών, όπως η κατανάλωση οινοπνεύματος, ναρκωτικών και καπνού, η σωματική αδράνεια, και η κακή διατροφή· λαμβάνοντας υπόψη ότι τα βελτιωμένα επίπεδα ψυχολογικής και σωματικής ευεξίας συνδέονται άμεσα με καλύτερες επιδόσεις στον χώρο εργασίας·

ΙΒ. λαμβάνοντας υπόψη ότι οι χώροι εργασίας μπορούν να διαδραματίσουν σημαντικό ρόλο στη δημόσια υγεία, ανάλογα με τους υλικοτεχνικούς τους πόρους, χάρη στην προώθηση υγιεινών τρόπων ζωής, την ενθάρρυνση του αθλητισμού και της σωματικής άσκησης, και την ευρύτερη προώθηση όλων των πτυχών της υγείας στους εργαζομένους·

ΙΓ. λαμβάνοντας υπόψη ότι οι στοιχειώδεις γνώσεις σε θέματα υγείας διαδραματίζουν θεμελιώδη ρόλο στην προετοιμασία και τον μετριασμό του αντικτύπου των απειλών για την υγεία και συμβάλλουν στην καλύτερη κατανόηση, από μέρους του πληθυσμού, των αντιμέτρων και της εκτίμησης επικινδυνότητας διαφόρων απειλών για την υγεία·

ΙΔ. λαμβάνοντας υπόψη ότι η πανδημία της COVID-19 κατέστησε εμφανή την ανάγκη να εξασφαλιστούν η ασφάλεια και η προστασία των εργαζομένων, συμπεριλαμβανομένης της ψυχικής τους υγείας· λαμβάνοντας υπόψη ότι η πανδημία ανέδειξε τη σημασία των επενδύσεων στη δημόσια υγεία· λαμβάνοντας υπόψη ότι η πανδημία της COVID-19 προκάλεσε ταχεία αύξηση της τηλεργασίας, δεδομένου ότι σχεδόν οι μισοί εργαζόμενοι στην ΕΕ εργάστηκαν κατ’ οίκον τουλάχιστον για ένα μέρος του χρόνου εργασίας τους (30) κατά τη διάρκεια του περιορισμού της κυκλοφορίας, ενώ παράλληλα ανέλαβαν αυξημένες ευθύνες φροντίδας· λαμβάνοντας υπόψη ότι η εξ αποστάσεως εργασία έχει αποδεδειγμένα έντονο αντίκτυπο στην οργάνωση του χρόνου εργασίας, καθώς διευκολύνει την ευελιξία και τη διαρκή διαθεσιμότητα των εργαζομένων (31), πράγμα που συχνά οδηγεί σε σύγκρουση μεταξύ επαγγελματικής και ιδιωτικής ζωής· λαμβάνοντας υπόψη ότι αναμένεται η υιοθέτηση της εξ αποστάσεως εργασίας και της τηλεργασίας να παραμείνει υψηλότερη από ό,τι πριν από την κρίση της COVID-19 ή να αυξηθεί ακόμη περισσότερο (32)· λαμβάνοντας υπόψη ότι η εξ αποστάσεως εργασία λειτούργησε ως αποσβεστήρας κατά τη διάρκεια της κρίσης και διαφύλαξε θέσεις εργασίας που διαφορετικά θα είχαν ενδεχομένως χαθεί (33)· λαμβάνοντας υπόψη ότι η τηλεργασία παρέχει επίσης στους εργαζομένους την ελευθερία να προσαρμόζουν το ωράριο εργασίας και το πρόγραμμά τους, ώστε να καλύπτουν τις προσωπικές και οικογενειακές τους ανάγκες (34)· λαμβάνοντας υπόψη ότι, σύμφωνα με ορισμένες μελέτες, οι αντιλήψεις για την εξ αποστάσεως εργασία έχουν βελτιωθεί σημαντικά από την έναρξη της πανδημίας, με αποτέλεσμα να εκφράζεται γενικευμένη προτίμηση για υβριδικές ρυθμίσεις εργασίας (35)·

ΙΕ. λαμβάνοντας υπόψη ότι όσοι εργάζονται τακτικά κατ’ οίκον είναι πάνω από δύο φορές πιθανότερο να εργάζονται περισσότερες από 48 ώρες την εβδομάδα και διατρέχουν τον κίνδυνο να αναπαύονται για λιγότερες από 11 ώρες μεταξύ ημερών εργασίας· λαμβάνοντας υπόψη ότι σχεδόν 30 % των τηλεργαζομένων αναφέρουν ότι εργάζονται κατά τον ελεύθερο χρόνο τους καθημερινά ή αρκετές ημέρες την εβδομάδα, συγκριτικά με κάτω από 5 % των εργαζομένων στο γραφείο, και ότι είναι πιθανότερο να εργάζονται ακανόνιστες ώρες· λαμβάνοντας υπόψη ότι οι ψυχοκοινωνικοί κίνδυνοι είναι οι πλέον διαδεδομένοι κίνδυνοι για την υγεία που σχετίζονται με την τηλεργασία (36)· λαμβάνοντας υπόψη ότι η μεγαλύτερη επικράτηση της τηλεργασίας οδήγησε επίσης σε μεγαλύτερη επικράτηση σωματικών προβλημάτων όπως οι ΜΣΔ που συνδέονται με την καθιστική συμπεριφορά, τις κακές εργονομικές συνθήκες, τις υπερωρίες, και το εργασιακό άγχος·

ΙΣΤ. λαμβάνοντας υπόψη ότι μια μεταβαλλόμενη αγορά εργασίας μπορεί να έχει δυνητικές επιπτώσεις στην υγεία και την ασφάλεια στην εργασία και στις συνθήκες εργασίας, λόγω των δημογραφικών εξελίξεων, της εισαγωγής νέων τεχνολογιών, όπως οι νανοτεχνολογίες και η τεχνητή νοημοσύνη, αλλά και γενεών υφιστάμενων εργαλείων ή μηχανημάτων, της παρουσίας νέων ουσιών και χημικών προϊόντων, και της ανάδυσης νέων μορφών εργασίας· λαμβάνοντας υπόψη ότι περισσότεροι εργαζόμενοι στρέφονται στην εργασία σε πλατφόρμα, τη μη παραδοσιακή εργασία ή την άτυπη απασχόληση·

ΙΖ. λαμβάνοντας υπόψη ότι η κρίση της COVID-19 αποκάλυψε την ευαλωτότητα των εργαζομένων σε άτυπες μορφές απασχόλησης, συμπεριλαμβανομένων των εργαζομένων που εργάζονται ψηφιακά ή σε πλατφόρμα και των αυτοαπασχολουμένων· λαμβάνοντας υπόψη ότι είναι πολύ πιθανό να συνεχίσει να αυξάνεται το μερίδιο της εργασίας σε πλατφόρμα στην αγορά εργασίας· λαμβάνοντας υπόψη ότι οι αυτοαπασχολούμενοι εξαιρούνται από το πεδίο εφαρμογής του στρατηγικού πλαισίου για την υγεία και την ασφάλεια στην εργασία, καθώς δεν καλύπτονται από τη νομοθεσία της ΕΕ για την υγεία και την ασφάλεια στην εργασία· λαμβάνοντας υπόψη ότι οι εργαζόμενοι σε πλατφόρμα είναι πιθανό να έρχονται αντιμέτωποι με περισσότερους κινδύνους για την υγεία και την ασφάλεια, οι οποίοι επηρεάζουν όχι μόνο τη σωματική υγεία, αλλά και την ψυχοκοινωνική υγεία, λόγω του απρόβλεπτου ωραρίου εργασίας, της έντασης της εργασίας, του ανταγωνιστικού περιβάλλοντος, του υπερβολικού φόρτου πληροφοριών, και της απομόνωσης· λαμβάνοντας υπόψη ότι η αλγοριθμική διαχείριση δημιουργεί νέες προκλήσεις για το μέλλον της εργασίας, οι οποίες είναι πιθανό να υποβάλουν τους εργαζομένους σε υπερβολικές πιέσεις όσον αφορά την ταχύτητα και την αποδοτικότητα· λαμβάνοντας υπόψη ότι αυτός ο τρόπος διαχείρισης μπορεί να θέσει σε κίνδυνο την οδική ασφάλεια των εργαζομένων σε πλατφόρμα στον τομέα των μεταφορών και των υπηρεσιών παράδοσης, ιδίως των ποδηλατών, ως ευάλωτων χρηστών του οδικού δικτύου, καθώς και να θέσει σε κίνδυνο την ασφάλεια άλλων χρηστών του οδικού δικτύου· λαμβάνοντας υπόψη ότι οι εργαζόμενες σε πλατφόρμα, ιδίως οι γυναίκες οδηγοί και οι γυναίκες που παρέχουν υπηρεσίες καθαρισμού και φροντίδας σε ιδιωτικές κατοικίες, μπορεί να βρεθούν αντιμέτωπες με αυξημένο κίνδυνο να πέσουν θύματα σεξουαλικής παρενόχλησης και βίας, ενδέχεται δε να αποφεύγουν να καταγγείλουν τέτοια περιστατικά, επειδή δεν διατίθενται εργαλεία καταγγελίας περιστατικών ούτε δυνατότητα επαφής με διαχειριστή που να είναι φυσικό πρόσωπο, ή επειδή φοβούνται ότι θα λάβουν κακή βαθμολόγηση και θα χάσουν μελλοντικές εργασιακές ευκαιρίες· λαμβάνοντας υπόψη ότι τα περιστατικά σεξουαλικής παρενόχλησης και βίας στον τομέα της εργασίας σε πλατφόρμα είναι περισσότερα από όσα αναφέρονται (37)·

ΙΗ. λαμβάνοντας υπόψη ότι η πανδημία της COVID-19 κατέδειξε ότι οι χώροι εργασίας μπορεί να συνιστούν σημαντικές εστίες μετάδοσης· λαμβάνοντας υπόψη ότι ο επισφαλής χαρακτήρας των συνθηκών εργασίας και διαβίωσης των εποχικών εργαζομένων στην Ευρώπη, ιδίως στον γεωργικό τομέα, ήταν ήδη καλά τεκμηριωμένος πριν από την κρίση της COVID-19 (38)· λαμβάνοντας υπόψη ότι ανησυχητικές καταγγελίες σχετικά με παραβιάσεις των δικαιωμάτων των διασυνοριακών και εποχικών εργαζομένων όσον αφορά τις συνθήκες εργασίας και διαβίωσης κατέδειξαν ότι η κατάστασή τους επιδεινώθηκε ακόμη περισσότερο κατά τη διάρκεια της πανδημίας· λαμβάνοντας υπόψη ότι οι εργαζόμενοι σε καθεστώς βραχυπρόθεσμης απασχόλησης συχνά ζουν σε ομαδικά καταλύματα, όπου η τήρηση κοινωνικών αποστάσεων είναι δύσκολη και ο κίνδυνος προσβολής αυξημένος· λαμβάνοντας υπόψη ότι μεγάλες εξάρσεις κρουσμάτων COVID-19 σημειώθηκαν σε κλάδους όπως η παραγωγή τροφίμων· λαμβάνοντας υπόψη ότι επισφαλείς μορφές εργασίας όπως η προσωρινή εργασία, η ψευδο-αυτοαπασχόληση ή η απασχόληση σε αλυσίδες υπεργολαβίας τείνουν να αποκλείουν τους εργαζομένους από υπηρεσίες και κατάρτιση όσον αφορά την ασφάλεια και την υγεία στην εργασία (ΑΥΕ)· λαμβάνοντας υπόψη ότι στόχος της Ευρωπαϊκής Αρχής Εργασίας (ELA) είναι να διασφαλίζει τη δίκαιη κινητικότητα του εργατικού δυναμικού, συνδράμοντας τα κράτη μέλη και την Επιτροπή στην αποτελεσματική εφαρμογή και επιβολή του ενωσιακού δικαίου σχετικά με την κινητικότητα του εργατικού δυναμικού και τον συντονισμό των συστημάτων κοινωνικής ασφάλισης εντός της ΕΕ, συμπεριλαμβανομένης της καταγγελίας εικαζόμενων παρατυπιών, όπως παραβιάσεις των κανόνων που αφορούν τις συνθήκες εργασίας και την υγεία και ασφάλεια, εφόσον ενημερώνονται για τέτοιες παρατυπίες κατά την εκτέλεση των καθηκόντων τους·

ΙΘ. λαμβάνοντας υπόψη ότι η πρόληψη, η ενημέρωση, οι δραστηριότητες ευεξίας, και η προώθηση μιας νοοτροπίας υγείας και ασφάλειας στην εργασία μπορούν να επιφέρουν θετικά αποτελέσματα όσον αφορά τη βελτίωση της υγείας των εργαζομένων, καθώς και να παρέχουν νέες ευκαιρίες απασχόλησης ή εθελοντισμού·

Κ. λαμβάνοντας υπόψη ότι οι επιθεωρήσεις εργασίας διαδραματίζουν σημαντικό ρόλο στην εφαρμογή, σε περιφερειακό και τοπικό επίπεδο, των πολιτικών για την υγεία και την ασφάλεια στην εργασία· λαμβάνοντας υπόψη ότι η σύσταση της ΔΟΕ συνιστά να υπάρχει ένας επιθεωρητής εργασίας ανά 10 000 εργαζομένους, προκειμένου να διενεργούνται αποτελεσματικοί και έγκαιροι έλεγχοι, με σκοπό να δοθεί τέλος σε κάθε μορφή κατάχρησης· λαμβάνοντας υπόψη ότι, σύμφωνα με έρευνα του EU-OSHA, 88 % των εργοδοτών αναφέρουν ότι η συμμόρφωση με τη νομοθεσία είναι ο βασικός λόγος για τον οποίον ασχολούνται με την υγεία και την ασφάλεια στην εργασία (39)·

ΚΑ. λαμβάνοντας υπόψη ότι η πανδημία της COVID-19 επέβαλε εξαιρετικές απαιτήσεις στους εργαζομένους στον τομέα της υγειονομικής περίθαλψης· λαμβάνοντας υπόψη ότι το απαιτητικό περιβάλλον εργασίας και οι φόβοι για την προσωπική και οικογενειακή ασφάλεια είχαν αρνητικό ψυχολογικό αντίκτυπο· λαμβάνοντας υπόψη ότι οι επαγγελματίες υγείας βιώνουν υψηλότερα επίπεδα άγχους, ανησυχίας και κατάθλιψης συγκριτικά με επαγγελματίες άλλων τομέων (40)· λαμβάνοντας υπόψη ότι η Ευρωπαϊκή Ένωση πρέπει να αντλήσει διδάγματα από την κρίση της COVID-19 και να εφαρμόσει ένα αποτελεσματικό σύστημα για τον συντονισμό της ανταπόκρισης σε οποιαδήποτε μελλοντική απειλή για τη δημόσια υγεία, μεταξύ άλλων με τον σχεδιασμό της πρόληψης, της ετοιμότητας και της αντίδρασης στην εργασία·

ΚΒ. λαμβάνοντας υπόψη ότι η πανδημία της COVID-19 ανέδειξε και επιδείνωσε τις ανισότητες μεταξύ των φύλων· λαμβάνοντας υπόψη ότι στην πλειονότητά τους οι εργαζόμενοι σε θέσεις κρίσιμης σημασίας στην πρώτη γραμμή στους τομείς της υγείας, των κοινωνικών υπηρεσιών, της εκπαίδευσης και της περίθαλψης είναι γυναίκες· λαμβάνοντας υπόψη ότι, κατά την κορύφωση της πανδημίας, οι εργαζόμενες αυτές χρειάστηκε να εργαστούν υπερωριακά και κατήγγειλαν ότι ήταν προβληματική η εξισορρόπηση της επαγγελματικής και της ιδιωτικής ζωής· λαμβάνοντας υπόψη ότι, παρόλο που θεωρούνται κρίσιμης σημασίας, τα επαγγέλματα αυτά εξακολουθούν να είναι από τα πλέον υποτιμούμενα και ανεπαρκώς αμειβόμενα στην ΕΕ· λαμβάνοντας υπόψη ότι οι γυναίκες διατρέχουν ιδιαίτερα υψηλό κίνδυνο από την κρίση της COVID-19 και πλήττονται σοβαρότερα από τα οικονομικά και κοινωνικά της συνεπακόλουθα (41)·

ΚΓ. λαμβάνοντας υπόψη ότι είναι σημαντικό να ενσωματώνεται η διάσταση του φύλου σε ζητήματα υγείας και ασφάλειας στην εργασία, καθώς οι εργαζόμενοι μπορεί να είναι πιο εκτεθειμένοι και πιο ευάλωτοι σε διάφορες μορφές ουσιών ή κινδύνων, ανάλογα με το φύλο τους· λαμβάνοντας υπόψη ότι θα πρέπει να αντιμετωπιστούν έμφυλες πτυχές στο πλαίσιο του δικαιώματος στην αποσύνδεση·

ΚΔ. λαμβάνοντας υπόψη ότι η αντιμετώπιση της έκθεσης σε επικίνδυνες ουσίες και άλλους παράγοντες κινδύνου στον χώρο εργασίας έχει ιδιαίτερη σημασία για την αντιμετώπιση των ανισοτήτων στον τομέα της υγείας, καθώς ορισμένες κατηγορίες εργαζομένων από τους πλέον ευάλωτους μπορεί να υποβάλλονται επίσης σε αυξημένη έκθεση σε τέτοιους παράγοντες κινδύνου· λαμβάνοντας υπόψη ότι τα άτομα με αναπηρία, οι νέοι, και οι ηλικιωμένοι είναι ιδιαίτερα ευάλωτοι στο πλαίσιο της κρίσης της COVID-19· λαμβάνοντας υπόψη ότι είναι πιθανό να υποφέρουν δυσανάλογα και να έχουν ιδιαίτερες ανάγκες στήριξης που πρέπει να συνεκτιμώνται σε μια στρατηγική για την ΑΥΕ κατά την αντιμετώπιση της πανδημίας· λαμβάνοντας υπόψη ότι τα άτομα με αναπηρία, με χρόνιες παθήσεις ή που αναρρώνουν από τραυματισμό ή ασθένεια μπορούν να ζητήσουν εξατομικευμένη στήριξη και προσαρμογή του χώρου εργασίας εάν επιθυμούν να συμμετάσχουν στην αγορά εργασίας· λαμβάνοντας υπόψη ότι, σύμφωνα με έρευνες, οι ομάδες αυτές διατρέχουν υψηλό κίνδυνο εμφάνισης προβλημάτων ψυχικής υγείας· λαμβάνοντας υπόψη ότι η έλλειψη πρόβλεψης για την τροποποίηση και την εύλογη προσαρμογή του χώρου εργασίας, συμπεριλαμβανομένων των διαδικασιών εκκένωσης λόγω έκτακτης ανάγκης, ιδίως για εργαζομένους με αναπηρία, ενδέχεται να οδηγήσει σε σωματικές, διανοητικές και ψυχολογικές πιέσεις που μπορούν να θέσουν σε κίνδυνο την υγεία και την ασφάλεια των εργαζομένων αυτών, ειδικότερα εάν δεν έχει επιτευχθεί ακόμα η πλήρης προσβασιμότητα των σχετικών με την εργασία ψηφιακών εργαλείων για τα άτομα με αναπηρία·

ΚΕ. λαμβάνοντας υπόψη ότι, σύμφωνα με τη Σύμβαση των Ηνωμένων Εθνών για τα δικαιώματα των ατόμων με αναπηρία, η οποία τέθηκε σε ισχύ στην ΕΕ το 2011, «τα συμβαλλόμενα κράτη λαμβάνουν αποτελεσματικά και κατάλληλα μέτρα, στα οποία περιλαμβάνεται η στήριξη από ομοίους, για να βοηθήσουν τα άτομα με αναπηρία να επιτύχουν και να διατηρήσουν τη μέγιστη ανεξαρτησία, πλήρη σωματική, ψυχονοητική, κοινωνική και επαγγελματική ικανότητα και πλήρη ένταξη και συμμετοχή σε όλες τις εκφάνσεις της ζωής» και «αναγνωρίζουν το δικαίωμα των ατόμων με αναπηρία να εργάζονται σε ισότιμη βάση με τα άλλα άτομα. Αυτό περιλαμβάνει και το δικαίωμα να κερδίζουν τα προς το ζην με εργασία την οποία επιλέγουν ή αποδέχονται ελεύθερα στην αγορά εργασίας και σε εργασιακό περιβάλλον ανοικτό, δεκτικό και προσβάσιμο στα άτομα με αναπηρία»·

ΚΣΤ. λαμβάνοντας υπόψη ότι, σύμφωνα με το Eurofound (42), επικρατεί ανισότητα όσον αφορά την ικανότητα των πολιτών της ΕΕ να επιστρέψουν στην εργασία κατά τη διάρκεια ή στη συνέχεια τραυματισμού ή ασθένειας· λαμβάνοντας υπόψη ότι μόνον ένας στους τρεις εργαζομένους στην ΕΕ των οποίων οι καθημερινές δραστηριότητες περιορίζονται σοβαρά ή κάπως λόγω χρόνιας πάθησης αναφέρει ότι ο χώρος εργασίας του έχει προσαρμοστεί ανάλογα με το πρόβλημα υγείας του· λαμβάνοντας υπόψη ότι το Eurofound παρατήρησε επίσης ότι οι εργαζόμενοι με χαμηλό μορφωτικό επίπεδο και όσοι απασχολούνται σε επαγγέλματα χαμηλής ειδίκευσης δεν έχουν μόνο περισσότερες πιθανότητες να εμφανίσουν κάποια χρόνια πάθηση και να περιοριστούν οι καθημερινές τους δραστηριότητες, αλλά και λιγότερες πιθανότητες να επωφεληθούν από την προσαρμογή του χώρου εργασίας·

ΚΖ. λαμβάνοντας υπόψη ότι οι επιστημονικές γνώσεις σχετικά με την έκθεση σε διάφορους κινδύνους έχουν αυξηθεί σημαντικά τα τελευταία έτη· λαμβάνοντας υπόψη ότι ο ενωσιακός κατάλογος των επαγγελματικών ασθενειών θα πρέπει, επομένως, να επικαιροποιηθεί· λαμβάνοντας υπόψη ότι η σύσταση 2003/670/ΕΚ της Επιτροπής, της 19ης Σεπτεμβρίου 2003, σχετικά με τον ευρωπαϊκό κατάλογο των επαγγελματικών ασθενειών (43) συνιστά στα κράτη μέλη να εισαγάγουν το συντομότερο δυνατόν στην εθνική τους νομοθεσία κανονιστικές ή διοικητικές διατάξεις όσον αφορά τις επαγγελματικές ασθένειες προς αποζημίωση· λαμβάνοντας υπόψη ότι τα κράτη μέλη θα πρέπει να εγγυηθούν, στην εθνική τους νομοθεσία, ότι κάθε εργαζόμενος έχει το δικαίωμα αποζημίωσης για επαγγελματικές ασθένειες εάν πάσχει από πάθηση που μπορεί να αποδειχθεί ότι είναι επαγγελματικής προέλευσης και φύσης· λαμβάνοντας υπόψη ότι η υφιστάμενη έλλειψη εναρμόνισης όσον αφορά την αναγνώριση των επαγγελματικών ασθενειών ενδέχεται να επιφέρει διακρίσεις σε βάρος ορισμένων εργαζομένων στην ΕΕ, των οποίων οι χώρες αναγνωρίζουν τις επαγγελματικές ασθένειες σε υψηλότερο ή χαμηλότερο επίπεδο·

ΚΗ. λαμβάνοντας υπόψη ότι τα υψηλά πρότυπα υγείας και ασφάλειας στην εργασία, η ισορροπία μεταξύ επαγγελματικής και ιδιωτικής ζωής, το κατάλληλο για κάθε ηλικία εργασιακό περιβάλλον, οι χαμηλότερες ποσοτικές απαιτήσεις, και η αυτονομία του χρόνου εργασίας θα μπορούσαν να διευκολύνουν και να ενθαρρύνουν άτομα μεγαλύτερης ηλικίας να παραμείνουν εθελοντικά στην αγορά εργασίας· λαμβάνοντας υπόψη ότι πρέπει να δοθεί ιδιαίτερη προσοχή στις ανάγκες των εργαζομένων σε ιδιαίτερα απαιτητικά από σωματικής ή ψυχολογικής πλευράς επαγγέλματα·

ΚΘ. λαμβάνοντας υπόψη ότι τροχαία ατυχήματα με μηχανοκίνητο όχημα που σχετίζονται με την εργασία σημειώνονται στον χώρο εργασίας και κατά τη διάρκεια οδήγησης που σχετίζεται με την εργασία, με εταιρικά κυρίως οχήματα· λαμβάνοντας υπόψη ότι τα θανατηφόρα ατυχήματα που σχετίζονται με την εργασία και οι θάνατοι από τροχαίο ατύχημα καταγράφονται με διαφορετικό τρόπο στα κράτη μέλη, πράγμα που δυσχεραίνει τη σύγκριση στατιστικών στοιχείων όσον αφορά τα τροχαία ατυχήματα που σχετίζονται με την εργασία· λαμβάνοντας υπόψη ότι, σύμφωνα με εκτιμήσεις, τα τροχαία ατυχήματα που σχετίζονται με την εργασία ευθύνονται για το ένα τέταρτο έως πάνω από το ένα τρίτο όλων των θανάτων που σχετίζονται με την εργασία· λαμβάνοντας υπόψη ότι δεν υπάρχει τυποποιημένος ορισμός σε επίπεδο ΕΕ για τον θάνατο από τροχαίο ατύχημα που σχετίζεται με την εργασία· λαμβάνοντας υπόψη ότι υπάρχουν διάφοροι πανευρωπαϊκοί στόχοι για τη μείωση της θνησιμότητας λόγω τροχαίων ατυχημάτων, αλλά κανένας από αυτούς δεν αφορά άμεσα τα τροχαία ατυχήματα που σχετίζονται με την εργασία·

Λ. λαμβάνοντας υπόψη ότι οι παραδοσιακοί κίνδυνοι για την υγεία, όπως η χειρωνακτική διακίνηση βαρέων φορτίων, ο θόρυβος, η κακή στάση εργασίας, και οι επαναλαμβανόμενες κινήσεις των χεριών και των βραχιόνων εξακολουθούν να συνιστούν απειλή για πολλούς εργαζομένους, και έτσι χαρακτηρίστηκαν στην πέμπτη έρευνα για τις συνθήκες εργασίας του Eurofound (44)· λαμβάνοντας υπόψη ότι στους παράγοντες κινδύνου για ρευματικές και μυοσκελετικές παθήσεις (ΡΜΠ) στον χώρο εργασίας συγκαταλέγονται οι κραδασμοί, η μεταφορά βαρέων φορτίων, η εργασία σε οθόνη, και ο χειρισμός μηχανημάτων και βαρέος εξοπλισμού· λαμβάνοντας υπόψη ότι από όλες τις επαγγελματικές παθήσεις, οι ΡΜΠ ευθύνονται για τη μεγαλύτερη απώλεια παραγωγικότητας (45)·

ΛΑ. λαμβάνοντας υπόψη ότι τα καρδιαγγειακά και αναπνευστικά νοσήματα που σχετίζονται με την εργασία είναι ο δεύτερος σημαντικότερος παράγοντας θανάτων που σχετίζονται με την εργασία· λαμβάνοντας υπόψη ότι με τις παθήσεις αυτές συνδέονται άμεσα οι υψηλές ψυχολογικές απαιτήσεις, η εργασιακή καταπόνηση, οι υπερωρίες, οι ψυχικές διαταραχές, η εργασιακή ανασφάλεια, και η σωματική αδράνεια (46)·

ΛΒ. λαμβάνοντας υπόψη ότι η υγεία και η ασφάλεια στην εργασία πρέπει να θεωρούνται δεοντολογικό και κοινωνικό καθήκον, καθώς και αυστηρή νομική υποχρέωση που πρέπει να τηρούν οι επιχειρηματίες·

1. επικροτεί το στρατηγικό πλαίσιο της Επιτροπής και, ειδικότερα, την εισαγωγή της προσέγγισης «όραμα μηδέν» (Vision Zero) όσον αφορά τα ατυχήματα και τις ασθένειες που σχετίζονται με την εργασία, καθώς και τον επικείμενο νέο δείκτη του κοινωνικού πίνακα αποτελεσμάτων για τα θανατηφόρα ατυχήματα στην εργασία· εκφράζει τη λύπη του, ωστόσο, για το γεγονός ότι το επίπεδο φιλοδοξίας της στρατηγικής για την ΑΥΕ δεν ευθυγραμμίζεται με τον στόχο του «οράματος μηδέν», και καλεί την Επιτροπή να υποβάλει προτάσεις που να συμβαδίζουν με τη φιλοδοξία αυτή· ζητεί να καταρτιστεί χάρτης πορείας για τη μείωση των ατυχημάτων και των θανάτων στην εργασία, με επαρκή ενωσιακή και εθνική χρηματοδότηση ώστε να ολοκληρώσουν τα κράτη μέλη τη μετάβαση προς τις μηδενικές απώλειες ζωών· τονίζει ότι το «όραμα μηδέν» δεν θα πρέπει να οδηγεί σε ελλιπή καταγγελία ατυχημάτων και ασθενειών που σχετίζονται με την εργασία· καλεί την Επιτροπή να συμπεριλάβει, στην προσέγγιση «όραμα μηδέν», κάθε είδους τραυματισμούς και ατυχήματα, καθώς και τη σωματική και ψυχική φθορά· καλεί την Επιτροπή και τα κράτη μέλη να εστιάσουν σαφώς περισσότερο σε στρατηγικές πρόληψης όπως, για παράδειγμα, η ενίσχυση των επιθεωρήσεων εργασίας, των εθνικών υπηρεσιών για την υγεία και την ασφάλεια, και του διαλόγου με τους κοινωνικούς εταίρους, ώστε να διασφαλίσουν ότι όλοι οι εργαζόμενοι, ανεξάρτητα από το είδος ή το μέγεθος του εργοδότη, δικαιούνται το υψηλότερο επίπεδο προστασίας της υγείας και της ασφάλειας· ζητεί να εφαρμοστεί με φιλόδοξο τρόπο και να παρακολουθείται το νέο στρατηγικό πλαίσιο για την ασφάλεια και την υγεία στην εργασία 2021-2027, μεταξύ άλλων υπό το φως του αντικτύπου της πανδημίας της COVID-19· ζητεί να επικαιροποιείται τακτικά το στρατηγικό πλαίσιο και να βελτιωθούν οι υφιστάμενες εθνικές στρατηγικές, ώστε να συμβαδίζουν με την εξέλιξη των αγορών εργασίας και τη διττή ψηφιακή και πράσινη μετάβαση· πιστεύει ότι απαιτείται στενή συνεργασία με τους κοινωνικούς εταίρους και νομοθετική δράση για διάφορες πτυχές της πολιτικής της ΕΕ σχετικά με την υγεία και την ασφάλεια στην εργασία, με σκοπό να συμπληρωθούν τα ποικίλα προβλεπόμενα ήπια μέτρα, προκειμένου να υλοποιηθεί το «όραμα μηδέν»· ζητεί η προσέγγιση «όραμα μηδέν» να εστιάζει σαφώς στη συμμετοχή των εργαζομένων και στην ενίσχυση των διαβουλεύσεων με τους κοινωνικούς εταίρους· επικροτεί το γεγονός ότι η σύνοδος κορυφής για την ΑΥΕ που θα πραγματοποιηθεί το 2023 θα εστιάσει ιδίως στην πρόοδο της προσέγγισης «όραμα μηδέν»·

2. καλεί την Επιτροπή να αυξήσει τις φιλοδοξίες της για την καταπολέμηση του επαγγελματικού καρκίνου στο πλαίσιο του ευρωπαϊκού σχεδίου για την καταπολέμηση του καρκίνου· ζητεί να επικαιροποιείται συνεχώς και εντός φιλόδοξου χρονοδιαγράμματος η οδηγία 2004/37/ΕΚ σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία ( 47 ) , μεταξύ άλλων με την προσθήκη στην οδηγία, χωρίς καθυστέρηση, οριακών τιμών επαγγελματικής έκθεσης για τουλάχιστον 25 πρόσθετες ουσίες προτεραιότητας, αφότου υποβληθεί το σχέδιο δράσης και έως το τέλος του 2022, κατόπιν διαβούλευσης με τη συμβουλευτική επιτροπή για την υγεία και την ασφάλεια στην εργασία· τονίζει, εν προκειμένω, την ανάγκη να εξασφαλίσει η Επιτροπή επαρκές προσωπικό, μεταξύ άλλων στις σχετικές μονάδες και αρχές· τονίζει ότι η δημιουργία ολοκληρωμένων εθνικών μητρώων για όλα τα κράτη μέλη θα μπορούσε να καταστήσει δυνατή τη συλλογή δεδομένων, σε πανευρωπαϊκό επίπεδο, σχετικά με όλους τους συναφείς καρκινογόνους παράγοντες· ζητεί τη στενή συνεργασία μεταξύ των θεσμικών οργάνων και σχετικών οργανισμών της ΕΕ, των κρατών μελών, και των σχετικών συμφεροντούχων, καθώς και την ένθερμη συμμετοχή των κοινωνικών εταίρων στην ενεργό χρήση των συλλεγόμενων δεδομένων ώστε να δοθεί συνέχεια με τα απαραίτητα νομοθετικά και μη νομοθετικά μέτρα για την καταπολέμηση των επαγγελματικών καρκίνων· καλεί τα κράτη μέλη να διασφαλίσουν ότι όλοι οι εργαζόμενοι έχουν το δικαίωμα παύσης της εργασίας όταν έρχονται αντιμέτωποι με επικείμενο κίνδυνο και εξαιρετικά επικίνδυνες συνθήκες εργασίας, σύμφωνα με τις εθνικές πρακτικές·

3. 3 και βιολογική οριακή τιμή 150 μg ανά λίτρο αίματος, που αποτελεί βήμα προς τη σωστή κατεύθυνση, η προτεινόμενη βιολογική οριακή τιμή δεν προστατεύει επαρκώς τις γυναίκες, και δη τις εγκύους επικροτεί τη δέσμευση της Επιτροπής, στην οδηγία 2004/37/ΕΚ, να αναθεωρήσει τις οριακές τιμές έκθεσης για τον μόλυβδο, καθώς και για τις ενώσεις του, συμπεριλαμβανομένων των διισοκυανικών του ενώσεων· σημειώνει ότι, παρόλο που η επιτροπή αξιολόγησης κινδύνων (RAC) του Ευρωπαϊκού Οργανισμού Χημικών Προϊόντων (ECHA) συνιστά, για τον μόλυβδο, ατμοσφαιρική οριακή τιμή 4 μg/mκαι βιολογική οριακή τιμή 150 μg ανά λίτρο αίματος, που αποτελεί βήμα προς τη σωστή κατεύθυνση, η προτεινόμενη βιολογική οριακή τιμή δεν προστατεύει επαρκώς τις γυναίκες, και δη τις εγκύους ( 48 ) · καλεί την Επιτροπή να διασφαλίσει ότι οποιαδήποτε πρόταση για την αναθεώρηση των οριακών τιμών έκθεσης για τον μόλυβδο και τις ενώσεις του θα εξασφαλίζει ίση προστασία για όλους τους εργαζομένους, ανεξάρτητα από το φύλο τους· επικροτεί τη δέσμευση της Επιτροπής να προσθέσει τους ενδοκρινικούς διαταράκτες ως κατηγορία ουσιών που προκαλούν πολύ μεγάλη ανησυχία δυνάμει του κανονισμού (ΕΚ) αριθ. 1907/2006 ( 49 ) (κανονισμός REACH), καθώς και να τους ταξινομήσει δυνάμει του κανονισμού (ΕΚ) αριθ. 1272/2008 ( 50 ) (κανονισμός CLP)· τονίζει ότι η νομοθεσία της ΕΕ θα πρέπει να προστατεύει τους εργαζομένους από την έκθεση σε ενδοκρινικούς διαταράκτες· παρατηρεί ότι η αυτοματοποίηση και η ρομποτοποίηση ορισμένων δραστηριοτήτων θα μπορούσε να μειώσει σημαντικά τον κίνδυνο έκθεσης των εργαζομένων σε καρκινογόνους παράγοντες στον χώρο εργασίας· επισημαίνει την ανάγκη να αναληφθεί περαιτέρω δράση για την πρόληψη, τον εντοπισμό και την καλύτερη αναγνώριση των επαγγελματικών καρκίνων που σχετίζονται με τη νυκτερινή εργασία· καλεί την Επιτροπή να δώσει ιδιαίτερη προσοχή σε ομάδες που είναι ιδιαίτερα εκτεθειμένες σε επικίνδυνες χημικές ουσίες, όπως οι εργαζόμενοι στον χημικό και τον γεωργικό κλάδο, ή σε ιδιαίτερα ευάλωτους εργαζομένους, όπως οι έγκυοι ή οι θηλάζουσες γυναίκες·

4. 3 (1 000 ίνες/m 3 )· καλεί την Επιτροπή να υποβάλει νομοθετική πρόταση για οδηγία-πλαίσιο της ΕΕ σχετικά με τις εθνικές στρατηγικές για την εξάλειψη του αμιάντου· καλεί την Επιτροπή να επικαιροποιήσει την οδηγία 2010/31/ΕΕ επικροτεί τη δέσμευση της Επιτροπής να υποβάλει, το 2022, νομοθετική πρόταση για την περαιτέρω μείωση της έκθεσης των εργαζομένων στον αμίαντο· καλεί την Επιτροπή να αυξήσει τις φιλοδοξίες της και να παρουσιάσει μια ευρωπαϊκή στρατηγική για την πλήρη εξάλειψη του αμιάντου, σύμφωνα με το ψήφισμα του Κοινοβουλίου που περιέχει συστάσεις προς την Επιτροπή σχετικά με την προστασία των εργαζομένων από τον αμίαντο· καλεί την Επιτροπή να είναι φιλόδοξη στις προσπάθειές της να επιτύχει την πλήρη εξάλειψη του αμιάντου και να αναθεωρήσει την οδηγία 2009/148/ΕΚ ( 51 ) όσον αφορά τις ελάχιστες απαιτήσεις για την πιστοποιημένη κατάρτιση των εργαζομένων που εκτίθενται στον αμίαντο, και να επικαιροποιήσει, κατά προτεραιότητα, το όριο έκθεσης στον αμίαντο σε 0,001 ίνες/cm(1 000 ίνες/m)· καλεί την Επιτροπή να υποβάλει νομοθετική πρόταση για οδηγία-πλαίσιο της ΕΕ σχετικά με τις εθνικές στρατηγικές για την εξάλειψη του αμιάντου· καλεί την Επιτροπή να επικαιροποιήσει την οδηγία 2010/31/ΕΕ ( 52 ) όσον αφορά τον υποχρεωτικό έλεγχο των κτιρίων και την επακόλουθη εξάλειψη του αμιάντου και άλλων επικίνδυνων ουσιών πριν από την έναρξη εργασιών ανακαίνισης, και έτσι να απαγορεύσει τη σφράγιση και τον εγκλεισμό αμιαντούχων υλικών που μπορούν, από τεχνικής πλευράς, να εξαλειφθούν· καλεί την Επιτροπή να υποβάλει νομοθετική πρόταση που να συνεκτιμά τους υφιστάμενους εθνικούς κανόνες, καθώς και εκτίμηση επιπτώσεων όσον αφορά τα πλέον αποδοτικά μοντέλα για τον υποχρεωτικό έλεγχο των κτιρίων, η οποία θα συνίσταται στον εντοπισμό του αμιάντου από επαγγελματική οντότητα με κατάλληλες δεξιότητες και άδειες, πριν από την πώληση ή τη μίσθωση των κτιρίων, και θα θεσπίζει ελάχιστες απαιτήσεις για πιστοποιητικά αμιάντου για κτίρια που κατασκευάστηκαν πριν από το 2005 ή πριν από το έτος της αντίστοιχης εθνικής απαγόρευσης του αμιάντου· καλεί την Επιτροπή και τα κράτη μέλη να διασφαλίσουν την καλύτερη αναγνώριση και αποζημίωση όλων των εκτεθειμένων εργαζομένων για ασθένειες που σχετίζονται με τον αμίαντο, προκειμένου να προστατευθεί η υγεία των εργαζομένων στον κατασκευαστικό τομέα και άλλων εργαζομένων κατά την πράσινη μετάβαση· ζητεί να χρησιμοποιείται, όποτε είναι δυνατόν, αναλυτική ηλεκτρονική μικροσκοπία διέλευσης (ATEM) ή παρεμφερής προηγμένη μέθοδος για την καταμέτρηση των ινών·

5. πιστεύει ότι η οδηγία 89/391/ΕΟΚ του Συμβουλίου σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία ( 53 ) ενδεχομένως να μην αποδειχθεί επαρκώς αποτελεσματική για τον κόσμο της εργασίας του 21ου αιώνα και για τις τελευταίες εξελίξεις στις αγορές εργασίας, συμπεριλαμβανομένης της αξιολόγησης και διαχείρισης των ψυχοκοινωνικών κινδύνων· πιστεύει, επομένως, ότι θα πρέπει να συμπληρωθεί ώστε να ενισχυθεί η πτυχή αυτή· υπενθυμίζει το αίτημά του προς την Επιτροπή να συμπεριλάβει το δικαίωμα στην αποσύνδεση στο στρατηγικό πλαίσιο για την ασφάλεια και την υγεία στην εργασία και, συγκεκριμένα, να αναπτύξει νέα ψυχοκοινωνικά μέτρα ως μέρος του πλαισίου· καλεί, εν προκειμένω, την Επιτροπή να αυξήσει τη φιλοδοξία τού στρατηγικού πλαισίου για την ασφάλεια και την υγεία στην εργασία· καλεί την Επιτροπή να προτείνει, κατόπιν διαβούλευσης με τους κοινωνικούς εταίρους, οδηγία σχετικά με τους ψυχοκοινωνικούς κινδύνους και την ευεξία στην εργασία, με στόχο την αποδοτική πρόληψη των ψυχοκοινωνικών κινδύνων στον χώρο εργασίας, όπως η ανησυχία, η κατάθλιψη, η εξουθένωση και το άγχος, συμπεριλαμβανομένων των κινδύνων που προκαλούνται από διαρθρωτικά προβλήματα όπως η οργάνωση της εργασίας (π.χ. κακή διαχείριση, κακός σχεδιασμός της εργασίας ή ανεπαρκής αντιστοίχιση των γνώσεων και των ικανοτήτων των εργαζομένων με τα καθήκοντα που τους ανατίθενται)· καλεί την Επιτροπή και τα κράτη μέλη να θεσπίσουν μηχανισμούς για την πρόληψη των κινδύνων αυτών και την επανένταξη των προσβεβλημένων εργαζομένων στον χώρο εργασίας, και να στραφούν από τις δράσεις σε ατομικό επίπεδο σε μια προσέγγιση οργάνωσης της εργασίας ευθυγραμμισμένη με τις γενικές αρχές της ιεραρχίας της πρόληψης που περιλαμβάνονται στην οδηγία 89/391/ΕΟΚ· καλεί την Επιτροπή να καταρτίσει κατευθυντήριες γραμμές όσον αφορά τον ελάχιστο αριθμό του απαιτούμενου προσωπικού που παρέχει υπηρεσίες επαγγελματικής υγείας ώστε να διασφαλίζεται η επαρκής παρακολούθηση της υγείας στην εργασία ( 54 ) · θεωρεί ότι η προστασία και η προώθηση της ψυχικής υγείας θα πρέπει να αποτελούν αναπόσπαστο μέρος των σχεδίων ετοιμότητας στον τομέα της ΑΥΕ για την αντιμετώπιση μελλοντικών υγειονομικών κρίσεων· τονίζει ότι θα πρέπει να δοθεί ιδιαίτερη προσοχή στην ψυχική υγεία των εργαζομένων στον τομέα της υγείας και άλλων εργαζομένων σε θέσεις κρίσιμης σημασίας· επικροτεί, εν προκειμένω, τη συνεισφορά της ομάδας εμπειρογνωμόνων για αποτελεσματικούς τρόπους επένδυσης στην υγεία (EXPH), η οποία εξέδωσε γνωμοδότηση σχετικά με τη στήριξη της ψυχικής υγείας του εργατικού δυναμικού του τομέα της υγείας και άλλων εργαζομένων σε θέσεις κρίσιμης σημασίας· καλεί την Επιτροπή και τα κράτη μέλη να διασφαλίσουν την επαρκή παρακολούθηση και εφαρμογή των συστάσεων αυτών·

6. τονίζει τη σημασία να διασφαλιστούν κατάλληλες επιλογές όσον αφορά αξιώσεις αποζημίωσης για τους εργαζομένους σε περίπτωση επαγγελματικής ασθένειας· καλεί την Επιτροπή, κατόπιν διαβούλευσης με τους κοινωνικούς εταίρους, να αναθεωρήσει τη σύσταση της Επιτροπής, του 2003, σχετικά με τον ευρωπαϊκό κατάλογο των επαγγελματικών ασθενειών, ώστε να περιλαμβάνει, μεταξύ άλλων, τις μυοσκελετικές διαταραχές που σχετίζονται με την εργασία, τις ψυχικές διαταραχές που σχετίζονται με την εργασία, ειδικότερα την κατάθλιψη, την εξουθένωση, την ανησυχία και το άγχος, όλες τις ασθένειες που σχετίζονται με τον αμίαντο, τους καρκίνους του δέρματος, και τη ρευματική και χρόνια φλεγμονή· καλεί την Επιτροπή, κατόπιν διαβούλευσης με τους κοινωνικούς εταίρους, να μετατρέψει τη σύσταση αυτή σε οδηγία για την κατάρτιση ενός ελάχιστου καταλόγου επαγγελματικών ασθενειών και τον καθορισμό ελάχιστων απαιτήσεων για την αναγνώρισή τους και την επαρκή αποζημίωση των οικείων ατόμων·

7. τονίζει το γεγονός ότι οι εργαζόμενες έρχονται αντιμέτωπες με αυξημένες προκλήσεις όσον αφορά την υγεία και την ευεξία στην εργασία, ιδίως στους τομείς της υγείας και της περίθαλψης· επικροτεί το γεγονός ότι η Επιτροπή ενισχύει μια προσέγγιση, όσον αφορά την ασφάλεια και την υγεία στην εργασία, που συνεκτιμά τη διάσταση του φύλου· καλεί την Επιτροπή και τα κράτη μέλη να ενσωματώνουν τη διάσταση του φύλου στις πολιτικές και να συνεκτιμούν τις διαφορές μεταξύ των φύλων σε όλα τα μέτρα για την υγεία και την ασφάλεια στην εργασία· καλεί την Επιτροπή να βασίσει την επικείμενη νομοθετική πρωτοβουλία για την πρόληψη και την καταπολέμηση της έμφυλης βίας κατά των γυναικών και της ενδοοικογενειακής βίας στη συμφωνία-πλαίσιο σχετικά με την παρενόχληση και τη βία στην εργασία· καλεί την Επιτροπή και τα κράτη μέλη να διασφαλίσουν ότι τα προληπτικά και προστατευτικά μέτρα που αποσκοπούν στην εξάλειψη της βίας, των διακρίσεων και της παρενόχλησης στον κόσμο της εργασίας, συμπεριλαμβανομένων της βίας και της παρενόχλησης από τρίτους (δηλαδή από πελάτες, εξυπηρετούμενους πολίτες, επισκέπτες ή ασθενείς), εφαρμόζονται, κατά περίπτωση, ανεξάρτητα από τον λόγο και την αιτία της παρενόχλησης, και ότι δεν αφορούν αποκλειστικά περιπτώσεις που βασίζονται σε λόγους διακριτικής μεταχείρισης· καλεί τα κράτη μέλη να κυρώσουν τη σύμβαση αριθ. 190 και τη σύσταση αριθ. 206 της ΔΟΕ σχετικά με τη βία και την παρενόχληση, και να θεσπίσουν τους νόμους και τα μέτρα πολιτικής που απαιτούνται για την απαγόρευση, την πρόληψη και την αντιμετώπιση της βίας και της παρενόχλησης στον κόσμο της εργασίας·

8. καλεί την Επιτροπή και τα κράτη μέλη να αναπτύξουν στρατηγικές ώστε να προετοιμαστούν για τη γήρανση του εργατικού δυναμικού, τα υψηλότερα ποσοστά εργαζομένων με χρόνιες παθήσεις, και την ανάγκη να προσαρμόζεται ο χώρος εργασίας στις ανάγκες των εργαζομένων με αναπηρία, να στηρίξουν ενεργά την επανένταξη και τη μη διακριτική μεταχείριση, και να προσαρμόσουν τις συνθήκες εργασίας για τα άτομα με αναπηρία ή με χρόνιες παθήσεις και για όσους αναρρώνουν από ασθένειες· τονίζει την ανάγκη να καθοριστούν και να εφαρμοστούν ειδικά διαμορφωμένες και εξατομικευμένες στρατηγικές ώστε να διευκολύνεται η διαδικασία ανάρρωσης και αποκατάστασης των εργαζομένων· υπογραμμίζει ότι οι στρατηγικές αυτές θα πρέπει να περιλαμβάνουν την προώθηση της εκπαίδευσης, της κατάρτισης και της δια βίου μάθησης για άτομα όλων των ηλικιών, καθώς και της καλύτερης ισορροπίας μεταξύ επαγγελματικής και ιδιωτικής ζωής, και την προώθηση των ανταλλαγών μεταξύ γενεών στον χώρο εργασίας· τονίζει ότι θα πρέπει επίσης να δίνεται ιδιαίτερη προσοχή στους φροντιστές·

9. καλεί την Επιτροπή να παράσχει στα κράτη μέλη και τους εργοδότες, στο πλαίσιο της στρατηγικής για τα δικαιώματα των ατόμων με αναπηρία 2021-2030, σαφείς και φιλόδοξες κατευθυντήριες γραμμές για την τροποποίηση και την εύλογη προσαρμογή του χώρου εργασίας για τα άτομα με αναπηρία· καλεί την Επιτροπή να προβεί, εν προκειμένω, σε φιλόδοξη αναθεώρηση της οδηγίας 2000/78/ΕΚ για την ίση μεταχείριση· επιμένει ότι είναι εξίσου σημαντικό να δίνεται προσοχή στην κατάσταση των εργαζομένων με χρόνιες παθήσεις·

10. καλεί την Επιτροπή και τα κράτη μέλη να δώσουν ιδιαίτερη προσοχή, στο πλαίσιο των στρατηγικών για την ΑΥΕ, στους νέους εργαζομένους, και δη να εστιάσουν στους εργαζομένους ηλικίας κάτω των 18 ετών· υπενθυμίζει ότι, σύμφωνα με στατιστικά στοιχεία, οι νέοι ηλικίας 18 έως 24 ετών έχουν περισσότερες πιθανότητες να υποστούν σοβαρό ατύχημα στην εργασία συγκριτικά με τους ενήλικες μεγαλύτερης ηλικίας, επειδή διαθέτουν ανεπαρκή πείρα, κατάρτιση και επίβλεψη, δεν γνωρίζουν καλά τα δικαιώματά τους και τις υποχρεώσεις των εργοδοτών ούτε αναγνωρίζονται οι ανάγκες τους από τους εργοδότες, και εκτίθενται σε επισφαλείς συνθήκες εργασίας, με αποτέλεσμα να εμφανίζουν επαγγελματικές ασθένειες σε νεαρή ακόμα ηλικία ή αργότερα στη ζωή τους ( 55 )

11. υπενθυμίζει ότι οι εργαζόμενοι σε πλατφόρμα έρχονται ενδεχομένως αντιμέτωποι με αυξημένους κινδύνους για την υγεία και την ασφάλεια τόσο στην επιτόπια όσο και στην επιγραμμική εργασία σε πλατφόρμα· τονίζει ότι οι κίνδυνοι αυτοί δεν περιορίζονται στη σωματική υγεία, αλλά μπορούν να επηρεάσουν και την ψυχοκοινωνική υγεία, και ότι στους αναδυόμενους παράγοντες κινδύνου συγκαταλέγονται το απρόβλεπτο ωράριο εργασίας, η ένταση της εργασίας, το ανταγωνιστικό περιβάλλον, ο υπερβολικός φόρτος πληροφοριών και η απομόνωση· επικροτεί την πρόταση της Επιτροπής για οδηγία σχετικά με τη βελτίωση των συνθηκών εργασίας σε πλατφόρμα, ώστε να βελτιωθούν οι συνθήκες εργασίας των εργαζομένων σε πλατφόρμα· τονίζει ότι όλοι οι εργαζόμενοι σε πλατφόρμα θα πρέπει να δικαιούνται αποζημίωση σε περίπτωση εργατικού ατυχήματος και επαγγελματικής ασθένειας και να λαμβάνουν κοινωνική προστασία, συμπεριλαμβανομένης της ασφαλιστικής κάλυψης ασθένειας και αναπηρίας, με τη θέσπιση μαχητού τεκμηρίου σχέσης εργασίας για τους εργαζομένους σε πλατφόρμα, σύμφωνα με τους εθνικούς ορισμούς που ορίζονται στην αντίστοιχη νομοθεσία των κρατών μελών ή στις συλλογικές συμβάσεις· επαναλαμβάνει, εν προκειμένω, τις συστάσεις που διατύπωσε στο ψήφισμά του της 16ης Σεπτεμβρίου 2021 σχετικά με δίκαιες εργασιακές συνθήκες, δικαιώματα και κοινωνική προστασία για τους εργαζομένους σε πλατφόρμα — νέες μορφές απασχόλησης που συνδέονται με την ψηφιακή ανάπτυξη·

12. καλεί την Επιτροπή και τα κράτη μέλη να διασφαλίσουν ότι όλοι οι εργαζόμενοι με σύμβαση ή σχέση εργασίας, όπως ορίζεται στην εθνική νομοθεσία, τις συλλογικές συμβάσεις ή τη συνήθη πρακτική, συμπεριλαμβανομένων των εργαζομένων με άτυπη απασχόληση ( 56 ) , καθώς και των αυτοαπασχολούμενων ή των ψευδο-αυτοαπασχολούμενων, και των μετακινούμενων εργαζομένων, καλύπτονται από τη νομοθεσία και τις πολιτικές για την ΑΥΕ· τονίζει τον κρίσιμο ρόλο της συλλογικής διαπραγμάτευσης ώστε να διασφαλίζονται τα πλέον υψηλά πρότυπα υγείας και ασφάλειας στην εργασία· τονίζει ότι τα ευρωπαϊκά και διεθνή ανθρώπινα δικαιώματα εγγυώνται το δικαίωμα όλων των εργαζομένων στην οργάνωση, συγκρότηση και προσχώρηση σε συνδικαλιστική οργάνωση, στη συμμετοχή σε συλλογικές διαπραγματεύσεις, στην ανάληψη συλλογικών δράσεων ώστε να υπερασπίσουν τα δικαιώματά τους, και στην προστασία δυνάμει συλλογικών συμβάσεων, ανεξάρτητα από το καθεστώς απασχόλησής τους ( 57 )

13. καλεί την Επιτροπή να συμπεριλάβει την υγεία και την ασφάλεια σε όλες τις σχετικές στρατηγικές και πολιτικές της ΕΕ για την πράσινη και την ψηφιακή μετάβαση, συμπεριλαμβανομένων όσων αφορούν την τεχνητή νοημοσύνη (ΤΝ)· τονίζει ότι οι λύσεις ΤΝ στον χώρο εργασίας πρέπει να είναι δεοντολογικές, ανθρωποκεντρικές, διαφανείς και δίκαιες και να μην έχουν αρνητικές επιπτώσεις για την υγεία και την ασφάλεια των εργαζομένων· καλεί την Επιτροπή να εξετάσει το ενδεχόμενο να παρουσιάσει νομοθετική πρωτοβουλία, κατόπιν διαβούλευσης με τους κοινωνικούς εταίρους, ώστε να διευκρινιστούν οι ευθύνες και αρμοδιότητες στον τομέα της ΑΥΕ που αφορούν τα συστήματα ΤΝ και τους νέους τρόπους εργασίας· τονίζει ότι, για να εισαχθεί η ΤΝ στον χώρο εργασίας και να χρησιμοποιείται από τους εργαζομένους, απαιτούνται εκπαίδευση και κατάρτιση για τους εργαζομένους και μέτρα ώστε να διασφαλίζονται αποτελεσματικές στρατηγικές για την ΑΥΕ· επισημαίνει ότι η ΤΝ και η ψηφιοποίηση διευκολύνουν εύλογα τις συνέργειες ανθρώπου–μηχανής και προσφέρουν οικονομικά και κοινωνιακά οφέλη, καθώς και νέες ευκαιρίες για τις επιχειρήσεις, αλλά προκαλούν και ανησυχίες όσον αφορά την ΑΥΕ, όπως η εμφάνιση νέων μορφών παρακολούθησης και διαχείρισης των εργαζομένων με βάση τη συλλογή μεγάλου όγκου δεδομένων σε πραγματικό χρόνο, πράγμα που μπορεί να εγείρει νομικά, κανονιστικά και δεοντολογικά ερωτήματα· ζητεί, ειδικότερα, να θεσπιστούν διασφαλίσεις έναντι των ανεπιθύμητων επιπτώσεων της αλγοριθμικής διαχείρισης στην υγεία και την ασφάλεια των εργαζομένων· τονίζει ότι οι αλγόριθμοι που χρησιμοποιούνται στους τομείς εργασίας πρέπει να είναι διαφανείς, αμερόληπτοι και δεοντολογικοί, και ότι οι αλγοριθμικές αποφάσεις πρέπει να είναι υπόλογες, αμφισβητήσιμες και, κατά περίπτωση, αναστρέψιμες, και πρέπει, συνεπώς, να υπόκεινται σε ανθρώπινη εποπτεία· τονίζει τον ρόλο των κοινωνικών εταίρων στην πρόβλεψη αναδυόμενων επαγγελματικών κινδύνων που προκύπτουν από την ανάπτυξη ρηξικέλευθων τεχνολογιών·

14. υπενθυμίζει ότι η κλιματική αλλαγή έχει άμεσο αντίκτυπο στην υγεία των εργαζομένων· υπενθυμίζει ότι η εντατικοποίηση των ακραίων καιρικών φαινομένων θα οδηγήσει σε περισσότερους σωματικούς τραυματισμούς, και ότι η κλιματική αλλαγή θα μπορούσε επίσης να αυξήσει τον κίνδυνο καρκίνου του δέρματος, την έκθεση σε σκόνη, και τους ψυχοκοινωνικούς κινδύνους· επιμένει ότι η κακή οργάνωση της εργασίας μπορεί επίσης να επιδεινώσει την κατάσταση· τονίζει τον ρόλο των κοινωνικών εταίρων στην πρόβλεψη αναδυόμενων επαγγελματικών κινδύνων που οφείλονται στην κλιματική αλλαγή· υπενθυμίζει ότι η υγεία και η ασφάλεια των εργαζομένων εμπίπτει στην αρμοδιότητα της ΕΕ και ότι, σύμφωνα με την οδηγία 89/391/ΕΟΚ, οι εργαζόμενοι θα πρέπει να προστατεύονται από κάθε κίνδυνο, συμπεριλαμβανομένων των αναδυόμενων κινδύνων· καλεί την Επιτροπή να αξιολογήσει διεξοδικά και επειγόντως τους νέους και αναδυόμενους κινδύνους που συνεπάγεται για την υγεία και την ασφάλεια στην εργασία η κλιματική αλλαγή, προκειμένου να προστατεύονται καλύτερα οι εργαζόμενοι από την έκθεση σε υψηλότερες θερμοκρασίες, τη φυσική υπεριώδη ακτινοβολία, και άλλους συναφείς κινδύνους για την ασφάλεια·

15. ζητεί να ενισχυθεί η προστασία από την έκθεση στην υπεριώδη ακτινοβολία σε επίπεδο ΕΕ, ιδίως στο πλαίσιο της νομοθεσίας για την υγεία και την ασφάλεια στην εργασία για τους υπαίθριους εργαζομένους· καλεί, επομένως, την Επιτροπή να αναθεωρήσει την οδηγία 2006/25/ΕΚ όσον αφορά την έκθεση των εργαζομένων σε κινδύνους προερχόμενους από φυσικούς παράγοντες (τεχνητή οπτική ακτινοβολία) ( 58 ) , και να συμπεριλάβει στο πεδίο εφαρμογής της την ηλιακή ακτινοβολία· καλεί την Επιτροπή να αξιολογήσει την εφαρμογή και την αποτελεσματικότητα των υφιστάμενων μέτρων όσον αφορά την προστασία των εργαζομένων που εκτίθενται σε ιοντίζουσα ακτινοβολία, όπως τα πληρώματα αεροπορικών εταιρειών, οι εργαζόμενοι σε πυρηνοηλεκτρικούς σταθμούς, οι εργαζόμενοι σε συναφή βιομηχανικά περιβάλλοντα, οι ερευνητές και οι επαγγελματίες του τομέα της υγειονομικής περίθαλψης και της κτηνιατρικής που εργάζονται στους κλάδους της ακτινολογίας, της ακτινοθεραπείας ή της πυρηνικής ιατρικής, και να επανεξετάσει τα μέτρα αυτά εφόσον είναι αναγκαίο, προκειμένου να λάβει αναλογικά μέτρα·

16. καλεί την Επιτροπή να θεσπίσει μηχανισμό έγκαιρης προειδοποίησης στο πλαίσιο της τρέχουσας διοργανικής δομής, ώστε να εντοπίζονται περιπτώσεις όπου απαιτείται η προσαρμογή και αναθεώρηση των υφιστάμενων οδηγιών για την ΑΥΕ οι οποίες αφορούν τομείς που βρίσκονται σε διαρκώς μεταβαλλόμενη κατάσταση, και οι οποίες ενδέχεται να επηρεάζονται, για παράδειγμα, από νέα επιστημονικά δεδομένα σχετικά με επικίνδυνα προϊόντα ή από την εξέλιξη των αγορών εργασίας και των συνθηκών εργασίας στο πλαίσιο της διττής ψηφιακής και πράσινης μετάβασης· υπογραμμίζει την ιδιαίτερη ανάγκη να συμμετέχουν στον μηχανισμό αυτόν τομεακοί κοινωνικοί εταίροι, καθώς είναι οι πρώτοι που έρχονται αντιμέτωποι με μεταβαλλόμενες καταστάσεις·

17. καλεί τα κράτη μέλη να αναπτύξουν εθνικές πολιτικές για τη διασφάλιση της υγείας και της ασφάλειας στην εργασία ως θεμελιώδες μέρος των δημόσιων προμηθειών·

18. καλεί την Επιτροπή να προωθήσει το ευρύτερο ζήτημα της αξιοπρεπούς εργασίας στις μελλοντικές εμπορικές συμφωνίες της ΕΕ, και να διασφαλίσει ότι συνεκτιμώνται δεόντως, στο πλαίσιο υποχρεωτικών δεσμεύσεων σχετικά με εργασιακά και κοινωνικά πρότυπα, τα πρότυπα υγείας και ασφάλειας στην εργασία· καλεί την Επιτροπή να στηρίξει τις υποψήφιες χώρες να ευθυγραμμίσουν τα νομικά τους πλαίσια με το κεκτημένο της ΕΕ για την ΑΥΕ· καλεί την Επιτροπή και τα κράτη μέλη να συνεργαστούν στενά με τη ΔΟΕ και τον ΠΟΥ για την προώθηση του δικαιώματος σε ασφαλείς και υγιεινές συνθήκες εργασίας, στο πλαίσιο των θεμελιωδών εργασιακών αρχών και δικαιωμάτων της ΔΟΕ, και για τη διασφάλιση της τήρησης των αρχών αυτών από παράγοντες στις παγκόσμιες εφοδιαστικές αλυσίδες· επικροτεί την πρόθεση της Επιτροπής να προτείνει την πανενωσιακή απαγόρευση προϊόντων που παράγονται υπό συνθήκες καταναγκαστικής εργασίας·

19. επικροτεί τον στόχο να ενισχυθεί η δέσμευση με τις χώρες εταίρους της ΕΕ, με περιφερειακές και διεθνείς οργανώσεις και με άλλα διεθνή φόρουμ ώστε να βελτιωθούν παγκοσμίως τα πρότυπα υγείας και ασφάλειας στην εργασία· ζητεί να συμμετάσχει ενεργά η Επιτροπή στη στήριξη της ενσωμάτωσης του δικαιώματος σε ασφαλείς και υγιεινές συνθήκες εργασίας στο πλαίσιο των θεμελιωδών εργασιακών αρχών και δικαιωμάτων της ΔΟΕ·

20. θεωρεί ότι θα πρέπει να προωθούνται κοινά διασυνοριακά προγράμματα κατάρτισης και ανταλλαγής βέλτιστων πρακτικών για το υγειονομικό προσωπικό και το προσωπικό στον τομέα της δημόσιας υγείας στις παραμεθόριες περιοχές·

Σχέδιο ετοιμότητας για μελλοντικές υγειονομικές κρίσεις: διδάγματα που αντλήθηκαν από την πανδημία της COVID-19 και τον αντίκτυπό της στην εργασία

21. τονίζει ότι είναι απαραίτητο να αντληθούν διδάγματα από την πανδημία της COVID-19 και να ενισχυθεί η ετοιμότητα για δυνητικές μελλοντικές υγειονομικές κρίσεις· στηρίζει την έκκληση προς τα κράτη μέλη να καταρτίσουν σχέδια ετοιμότητας για μελλοντικές κρίσεις, στο πλαίσιο των εθνικών στρατηγικών τους για την ΑΥΕ, κατόπιν διαβούλευσης με τους εθνικούς κοινωνικούς εταίρους, μεταξύ άλλων για την εφαρμογή των κατευθυντήριων γραμμών και εργαλείων της ΕΕ· τονίζει την ανάγκη να συντονίζονται τα σχέδια αυτά μέσω αποτελεσματικών ενωσιακών μηχανισμών· θεωρεί ότι η βελτίωση της κοινοποίησης επαληθευμένων πληροφοριών θα πρέπει να βρίσκεται στο επίκεντρο κάθε σχεδίου υγειονομικής ετοιμότητας· θεωρεί ότι η προστασία και η προαγωγή της ψυχικής υγείας θα πρέπει να αποτελούν αναπόσπαστο μέρος των σχεδίων ετοιμότητας για μελλοντικές υγειονομικές κρίσεις στο πλαίσιο της ΑΥΕ, και τονίζει ότι θα πρέπει να δίνεται ιδιαίτερη προσοχή στην ψυχική υγεία των εργαζομένων στον τομέα της υγειονομικής περίθαλψης και άλλων εργαζομένων σε θέσεις κρίσιμης σημασίας· επικροτεί την πρόθεση της Επιτροπής να δρομολογήσει διεξοδική εκτίμηση των επιπτώσεων της πανδημίας και της αποδοτικότητας των ενωσιακών και εθνικών πλαισίων για την ΑΥΕ, προκειμένου να καταρτίσει διαδικασίες έκτακτης ανάγκης και κατευθυντήριες γραμμές για την ταχεία ανάπτυξη, εφαρμογή και παρακολούθηση μέτρων σε δυνητικές μελλοντικές υγειονομικές κρίσεις, σε στενή συνεργασία με τους φορείς δημόσιας υγείας· καλεί τα κράτη μέλη να δώσουν ιδιαίτερη προσοχή στις παραμεθόριες περιοχές, με γνώμονα την ενίσχυση της συνεργασίας· θεωρεί ότι η κήρυξη κατάστασης έκτακτης ανάγκης στον τομέα της δημόσιας υγείας στην ΕΕ, όπως προβλέπεται στον μελλοντικό κανονισμό ( 59 ) σχετικά με σοβαρές διασυνοριακές απειλές κατά της υγείας, θα πρέπει να ενεργοποιεί την εφαρμογή και τον συντονισμό, σε επίπεδο ΕΕ, των μέτρων που προβλέπονται στα εθνικά σχέδια ετοιμότητας των κρατών μελών για την ΑΥΕ·

22. υπενθυμίζει τη δέσμευση της Επιτροπής να αξιολογήσει την ανάγκη ανάληψης περαιτέρω δράσεων ώστε να βελτιωθεί η λειτουργία του υφιστάμενου κανονιστικού πλαισίου της ΕΕ για την υγεία και την ασφάλεια, και την ανάγκη τροποποίησης της οδηγίας 2000/54/ΕΚ για τους βιολογικούς παράγοντες στην εργασία· καλεί την Επιτροπή να προβεί, χωρίς καθυστέρηση, σε στοχευμένη αναθεώρηση της οδηγίας για τους βιολογικούς παράγοντες, βασιζόμενη στα διδάγματα που αντλήθηκαν από την πανδημία της COVID-19, με γνώμονα να βελτιώσει την ετοιμότητα και τον σχεδιασμό της αντίδρασης και να αυξήσει την ανθεκτικότητα έναντι των υγειονομικών κρίσεων σε όλους τους χώρους εργασίας· τονίζει ότι η αναθεώρηση θα πρέπει να διασφαλίζει ότι η οδηγία είναι κατάλληλη για την αντιμετώπιση καταστάσεων πανδημίας και διευκολύνει την κατάρτιση εθνικών σχεδίων έκτακτης ανάγκης σε περίπτωση πανδημικής έξαρσης, καθώς και την κοινοποίηση, από τον εργοδότη προς όλους τους εργαζομένους σε περίπτωση τέτοιας, γραπτών οδηγιών σε διάφορες γλώσσες σχετικά με τους κινδύνους για την ΑΥΕ, τα υγειονομικά μέτρα και την οργάνωση της εργασίας· επικροτεί την πρόθεση της Επιτροπής να συμπεριλάβει την COVID-19 στη σύσταση σχετικά με τον ευρωπαϊκό κατάλογο των επαγγελματικών ασθενειών·

23. καλεί την Επιτροπή και τα κράτη μέλη να δώσουν υψηλή προτεραιότητα και να χρηματοδοτήσουν επαρκώς την ενίσχυση της έρευνας και της συλλογής δεδομένων, τόσο σε ενωσιακό όσο και σε εθνικό επίπεδο, σχετικά με την υγεία και την ασφάλεια στην εργασία, ειδικότερα όσον αφορά τα αίτια και τον αντίκτυπο στην ψυχική υγεία, τους ψυχοκοινωνικούς και εργονομικούς κινδύνους, τις μυοσκελετικές διαταραχές, τα επαγγελματικά καρδιαγγειακά νοσήματα, τον επαγγελματικό καρκίνο, και τις χρόνιες φλεγμονώδεις παθήσεις σε όλους τους τομείς, και να αξιολογήσουν λεπτομερώς τα προβλήματα, αλλά και τον αντίκτυπο του μεταβαλλόμενου κόσμου της εργασίας, συμπεριλαμβανομένων των ευκαιριών και των προκλήσεων, που σχετίζονται με την υγεία και την ασφάλεια και συνδέονται με την εξ αποστάσεως εργασία και την τηλεργασία, καθώς και το δικαίωμα στην αποσύνδεση, με σκοπό να αναλύσουν τον αντίκτυπο του φύλου, της ηλικίας και της αναπηρίας· καλεί την Επιτροπή να δώσει συνέχεια στην έρευνα, με νομοθετικά και μη νομοθετικά μέτρα για την προστασία της υγείας και της ασφάλειας των εργαζομένων·

24. καλεί την Επιτροπή να διενεργήσει πρόσθετη έρευνα σχετικά με το οικονομικό κόστος της υγείας και του αποκλεισμού από τον χώρο εργασίας·

25. καλεί την Επιτροπή να προτείνει νομοθετικό πλαίσιο, με γνώμονα τη θέσπιση ελάχιστων απαιτήσεων για την τηλεργασία σε ολόκληρη την Ένωση, το οποίο δεν θα επηρεάζει αρνητικά τις συνθήκες απασχόλησης των τηλεργαζομένων· σημειώνει ότι το πλαίσιο αυτό θα πρέπει να καταρτιστεί κατόπιν διαβούλευσης με τα κράτη μέλη και τους Ευρωπαίους κοινωνικούς εταίρους, με πλήρη σεβασμό προς τα εθνικά μοντέλα της αγοράς εργασίας και με συνεκτίμηση των συμφωνιών-πλαίσιο των κοινωνικών εταίρων για την τηλεργασία και την ψηφιοποίηση· τονίζει ότι ένα τέτοιο πλαίσιο θα πρέπει να αποσαφηνίζει τις συνθήκες εργασίας, συμπεριλαμβανομένων της παροχής και χρήσης εξοπλισμού και της συναφούς υποχρέωσης, η οποία θα καλύπτει υφιστάμενα και νέα ψηφιακά εργαλεία, και να διασφαλίζει ότι τέτοιου είδους εργασία εκτελείται σε εθελοντική βάση και ότι τα δικαιώματα, η ισορροπία μεταξύ επαγγελματικής και ιδιωτικής ζωής, ο φόρτος εργασίας και τα πρότυπα επιδόσεων των τηλεργαζομένων και των συγκρίσιμων επιτόπου εργαζομένων βρίσκονται στα ίδια επίπεδα· τονίζει ότι αυτή η νομοθετική πρωτοβουλία θα πρέπει να βασίζεται σε ολοκληρωμένη αξιολόγηση, μεταξύ άλλων, των ψυχοκοινωνικών κινδύνων που συνδέονται με πρακτικές ψηφιακής εργασίας και εξ αποστάσεως εργασίας και με διαπερατά εργασιακά περιβάλλοντα· καλεί την Επιτροπή και τα κράτη μέλη να διασφαλίσουν μέτρα για την προσβασιμότητα και τη χωρίς αποκλεισμούς τεχνολογία για τα άτομα με αναπηρία που μεταβαίνουν στην τηλεργασία και/ή παρακολουθούν προγράμματα εξ αποστάσεως επαγγελματικής κατάρτισης·

26. καλεί την Επιτροπή να προτείνει, κατόπιν διαβούλευσης με τους κοινωνικούς εταίρους, οδηγία σχετικά με ελάχιστα πρότυπα και προϋποθέσεις ώστε να διασφαλίζεται ότι όλοι οι εργαζόμενοι είναι σε θέση να ασκούν αποτελεσματικά το δικαίωμά τους στην αποσύνδεση και να ρυθμίζεται η χρήση υφιστάμενων και νέων ψηφιακών εργαλείων για εργασιακούς σκοπούς, σύμφωνα με το ψήφισμά του της 21ης Ιανουαρίου 2021 που περιέχει συστάσεις προς την Επιτροπή σχετικά με το δικαίωμα στην αποσύνδεση, και με γνώμονα τη συμφωνία-πλαίσιο των κοινωνικών εταίρων για την ψηφιοποίηση·

27. επικροτεί τη δέσμευση της Επιτροπής να εκσυγχρονίσει το νομοθετικό πλαίσιο για την ΑΥΕ, με την αναθεώρηση της οδηγίας 89/654/ΕΟΚ ( 60 ) και της οδηγίας 90/270/ΕΟΚ ( 61 ) σχετικά με τις ελάχιστες προδιαγραφές ασφάλειας και υγείας, αφενός, στους χώρους εργασίας και, αφετέρου, κατά την εργασία σε εξοπλισμό με οθόνη οπτικής απεικόνισης· καλεί την Επιτροπή να είναι πιο φιλόδοξη εν προκειμένω και να προτείνει χωρίς καθυστέρηση μια ευρύτερη και πιο ολοκληρωμένη οδηγία για την πρόληψη και διαχείριση των μυοσκελετικών διαταραχών και των ρευματικών παθήσεων που σχετίζονται με την εργασία, καλεί δε τα κράτη μέλη να εντείνουν τις έρευνές τους και τη συλλογή δεδομένων· καλεί την Επιτροπή να διασφαλίσει ότι η οδηγία καλύπτει όλους τους κινδύνους που σχετίζονται με την εργασία και οδηγούν ενδεχομένως στην εμφάνιση ρευματικών/χρόνιων φλεγμονωδών και μυοσκελετικών παθήσεων, όπως η μεταφορά βαρέων φορτίων, οι επαναλαμβανόμενες κινήσεις, οι κραδασμοί ή η πολύωρη ορθοστασία ή καθιστική εργασία· υπενθυμίζει ότι οι εργαζόμενες είναι πιθανότερο να εμφανίσουν ΜΣΔ· υπενθυμίζει στην Επιτροπή ότι μια πρόταση για τις μυοσκελετικές διαταραχές που σχετίζονται με την εργασία πρέπει να ενσωματώνει ευρέως τη διάσταση του φύλου όσον αφορά την αξιολόγηση, πρόληψη και θεραπευτική αντιμετώπιση των παθήσεων αυτών· καλεί την Επιτροπή και τα κράτη μέλη να εξετάσουν το ενδεχόμενο καθιέρωσης ελαστικού ωραρίου εργασίας για τους εργαζομένους που πάσχουν από μυοσκελετικές διαταραχές ή χρόνιες φλεγμονώδεις παθήσεις· καλεί την Επιτροπή και τα κράτη μέλη να αντιμετωπίσουν τους επαγγελματικούς κινδύνους που σχετίζονται με τα καρδιαγγειακά νοσήματα·

28. καλεί την Επιτροπή και τα κράτη μέλη να προτρέψουν τις εταιρείες να αναλάβουν δράση για την προαγωγή της υγείας των εργαζομένων, χρησιμοποιώντας τα υλικοτεχνικά μέσα που έχουν στη διάθεσή τους, και δη να διατυπώνουν συστάσεις για υγιεινό τρόπο ζωής, να παρέχουν πρόσβαση σε ειδικούς χώρους στις εγκαταστάσεις τους ή να διευκολύνουν την πρόσβαση σε ειδικές εξωτερικές δομές ώστε να ενθαρρύνουν τη σωματική άσκηση, να στηρίζουν τη δημιουργία εσωτερικών αθλητικών ομάδων, να παρέχουν χώρους στάθμευσης ποδηλάτων, να προάγουν την καλή διατροφή με την παροχή υγιεινών, ισορροπημένων και ποικίλων εδεσμάτων στο κυλικείο της εταιρείας και σε διανομείς μη επεξεργασμένων ποτών, να αναρτούν πινακίδες που καλούν τους εργαζομένους να διατηρούν τους χώρους γύρω από κοινές εισόδους και εξόδους απαλλαγμένους από επιβλαβείς ουσίες, όπως ο καπνός τσιγάρων, και να λαμβάνουν κάθε άλλο εκπαιδευτικό μέτρο που θα μπορούσε να εξυπηρετήσει τον σκοπό αυτόν, όπως η προώθηση του ευρωπαϊκού κώδικα κατά του καρκίνου· τονίζει τον θετικό αντίκτυπο που έχει η κατάλληλη εκπαίδευση και κατάρτιση των διοικητικών στελεχών και των εργαζομένων οι οποίοι είναι υπεύθυνοι για το προσωπικό, όσον αφορά την πρόληψη των ψυχοκοινωνικών κινδύνων και της παρενόχλησης στην εργασία· καλεί την Επιτροπή και τα κράτη μέλη να διασφαλίσουν ότι τα διοικητικά στελέχη και οι εργαζόμενοι που είναι υπεύθυνοι για το προσωπικό, προτού αναλάβουν τα καθήκοντά τους στον χώρο εργασίας, έχουν λάβει ή ολοκληρώσει συναφή κατάρτιση, συμπεριλαμβανομένων της κατάρτισης στην πρόληψη των ψυχοκοινωνικών κινδύνων και μαθημάτων για την καταπολέμηση της παρενόχλησης· καλεί τα κράτη μέλη και τους κοινωνικούς εταίρους να αναλάβουν πρωτοβουλίες ώστε να αναβαθμιστεί η κατάρτιση σε θέματα υγείας και ασφάλειας των εκπροσώπων και των διοικητικών στελεχών, σύμφωνα με την εθνική νομοθεσία και τις εθνικές πρακτικές· καλεί τα κράτη μέλη να στηρίζουν την ενεργό συμμετοχή των εργαζομένων στην εφαρμογή προληπτικών μέτρων για την ΑΥΕ και στην εξασφάλιση της δυνατότητας των εκπροσώπων στον τομέα της υγείας και ασφάλειας να λαμβάνουν κατάρτιση πέραν των βασικών ενοτήτων·

29. υπενθυμίζει τις πολυάριθμες περιπτώσεις παραβίασης των δικαιωμάτων των εργαζομένων κατά την πανδημία της COVID-19, ιδίως δε των δικαιωμάτων των μετακινούμενων εργαζομένων, συμπεριλαμβανομένων των διασυνοριακών, εποχικών και διακινούμενων εργαζομένων, οι οποίοι εκτέθηκαν σε ανθυγιεινές ή επισφαλείς συνθήκες διαβίωσης και εργασίας, όπως η ανεπαρκής ή υπερπλήρης στέγαση, και οι οποίοι δεν έλαβαν επαρκείς πληροφορίες σχετικά με τα δικαιώματά τους· επαναλαμβάνει την έκκλησή του προς την Επιτροπή να αναλάβει επειγόντως δράση για να βελτιώσει τις συνθήκες απασχόλησης, εργασίας, και υγείας και ασφάλειας των μετακινούμενων και διακινούμενων εργαζομένων, όπως οι διασυνοριακοί, αποσπασμένοι και εποχικοί εργαζόμενοι, μεταξύ άλλων επανεξετάζοντας τον ρόλο των εταιρειών προσωρινής απασχόλησης, των πρακτορείων πρόσληψης προσωπικού, και άλλων μεσαζόντων και υπεργολάβων, με σκοπό να εντοπίσει τυχόν κενά στην προστασία, υπό το φως της αρχής της ίσης μεταχείρισης και των ιδιαίτερων προκλήσεων για την υγεία και την ασφάλεια με τις οποίες έρχονται αντιμέτωποι οι μετακινούμενοι και διακινούμενοι εργαζόμενοι, όπως η πρόσβαση σε κατάλληλο εξοπλισμό και υποδομές, η ποιοτική στέγαση, η ασφαλής μεταφορά και η αξιοπρεπής σίτιση ( 62 ) , και αντιμετωπίζοντας την ανάγκη να αναθεωρηθεί το υφιστάμενο νομοθετικό πλαίσιο, προκειμένου να καλυφθούν τα εντοπιζόμενα κενά, καθώς και να διασφαλιστεί η θωράκιση έναντι πανδημιών, λαμβανομένων υπόψη των διδαγμάτων που αντλήθηκαν από την πανδημία της COVID-19· καλεί την Επιτροπή και τα κράτη μέλη να διασφαλίσουν ότι η στέγαση των εργαζομένων, όταν οργανώνεται από τον εργοδότη, είναι ασφαλής και αξιοπρεπής και πληροί τα ελάχιστα πρότυπα· τονίζει ότι ο ρόλος της ELA είναι να επικουρεί τα κράτη μέλη και την Επιτροπή κατά την αποτελεσματική εφαρμογή και επιβολή του ενωσιακού δικαίου που αφορά την κινητικότητα του εργατικού δυναμικού εντός της ΕΕ και τον συντονισμό των συστημάτων κοινωνικής ασφάλισης στην ΕΕ· τονίζει την ανάγκη να εξεταστεί το ενδεχόμενο αναθεώρησης της εντολής της ELA στο πλαίσιο της αξιολόγησης που προγραμματίζεται για το 2024, ώστε να συμπεριληφθούν διατάξεις για την υγεία και την ασφάλεια στην εργασία· καλεί τον EU-OSHA και την ELA να συνεργαστούν για να συνδράμουν την Επιτροπή και τα κράτη μέλη όσον αφορά τη βελτίωση της υγείας και της ασφάλειας στην εργασία, ιδίως των μετακινούμενων και διακινούμενων εργαζομένων· καλεί την Επιτροπή να διερευνήσει τρόπους με τους οποίους τα ψηφιακά εργαλεία μπορούν να βοηθήσουν να ενισχυθεί η διασυνοριακή επιβολή προτύπων υγείας και ασφάλειας στην εργασία για όλους τους μετακινούμενους εργαζομένους, συμπεριλαμβανομένων των αυτοαπασχολούμενων και μετακινούμενων υπηκόων τρίτων χωρών που καλύπτονται από τους ενωσιακούς κανόνες για την κινητικότητα του εργατικού δυναμικού εντός της ΕΕ· καλεί την Επιτροπή, σε στενή συνεργασία με την ELA και κατόπιν κατάλληλης αξιολόγησης, να υποβάλει νομοθετική πρόταση για ένα ευρωπαϊκό διαβατήριο κοινωνικής ασφάλισης για όλους τους μετακινούμενους εργαζομένους και τους υπηκόους τρίτων χωρών που καλύπτονται από τους ενωσιακούς κανόνες για την κινητικότητα εντός της ΕΕ, ώστε να διαθέτουν οι αρμόδιες εθνικές αρχές και οι κοινωνικοί εταίροι ένα μέσο για τη βελτίωση της επιβολής των ενωσιακών κανόνων σχετικά με την κινητικότητα του εργατικού δυναμικού και τον συντονισμό των συστημάτων κοινωνικής ασφάλισης στην αγορά εργασίας με δίκαιο και αποτελεσματικό τρόπο, προκειμένου να διασφαλιστούν ίσοι όροι ανταγωνισμού στην ΕΕ, μεταξύ άλλων όσον αφορά την προστασία της υγείας και της ασφάλειας των μετακινούμενων εργαζομένων, σύμφωνα με το ψήφισμα του Κοινοβουλίου της 25ης Νοεμβρίου 2021 σχετικά με τη θέσπιση ευρωπαϊκού διαβατηρίου κοινωνικής ασφάλισης για τη βελτίωση της ψηφιακής επιβολής των δικαιωμάτων κοινωνικής ασφάλισης και μιας δίκαιης κινητικότητας ( 63 )

30. επισημαίνει την ανάγκη να διασφαλιστεί η ενσωμάτωση της ΑΥΕ στις δημόσιες προμήθειες, και καλεί, εν προκειμένω, τα κράτη μέλη να καταθέσουν εθνικές πολιτικές προς τον σκοπό αυτόν· καλεί την Επιτροπή να ανταλλάξει βέλτιστες πρακτικές σχετικά με τους τρόπους ενσωμάτωσης της ΑΥΕ στους κανόνες δημόσιων προμηθειών και συμπερίληψης, στην εθνική νομοθεσία, ρητρών για την ΑΥΕ σύμφωνα με την οδηγία για τις δημόσιες προμήθειες·

Εφαρμογή και επιβολή

31. υπογραμμίζει τον ουσιαστικό ρόλο που διαδραματίζουν οι εθνικές επιθεωρήσεις στη διασφάλιση της συμμόρφωσης με τη νομοθεσία για την υγεία και την ασφάλεια, και στην πρόληψη των ασθενειών και τραυματισμών που σχετίζονται με την εργασία· καλεί τα κράτη μέλη να διασφαλίσουν επαρκή χρηματοδότηση για τις εθνικές επιθεωρήσεις εργασίας και να εφαρμόσουν τη σύσταση της ΔΟΕ για την ύπαρξη ενός επιθεωρητή εργασίας ανά 10 000 εργαζομένους, με γνώμονα να διενεργούνται έγκαιροι και αποτελεσματικοί έλεγχοι και να δοθεί τέλος σε κάθε μορφή κατάχρησης· καλεί την Επιτροπή να διεξαγάγει μελέτη σχετικά με τον τρόπο με τον οποίον οι εθνικές επιθεωρήσεις εργασίας διενεργούν τους ελέγχους τους, καθώς και σχετικά με το πεδίο εφαρμογής και το περιεχόμενο των ελέγχων αυτών, μεταξύ άλλων όσον αφορά τον αριθμό των παραβάσεων που εντοπίζονται και την επιβολή αποτελεσματικών, αναλογικών και αποτρεπτικών κυρώσεων, προκειμένου να χαρτογραφηθεί η ικανότητά τους να επιβάλλουν τους ισχύοντες κανόνες για την ΑΥΕ, με στόχο τη διασφάλιση ίσων όρων ανταγωνισμού για επαρκή προστασία, και να διαδώσει τα αποτελέσματα της μελέτης αυτής· καλεί την Επιτροπή, σε συνέχεια της μελέτης αυτής, να συγκροτήσει ειδική τριμερή ομάδα εργασίας σχετικά με την επιβολή της νομοθεσίας, στο πλαίσιο της αρμοδιότητας της συμβουλευτικής επιτροπής για την υγεία και την ασφάλεια στην εργασία· καλεί την Επιτροπή και τα κράτη μέλη να ενσωματώσουν, σε όλες τις πολιτικές, πρότυπα υγείας και ασφάλειας στην εργασία, καθώς και να βελτιώσουν τα προληπτικά μέτρα και την επιβολή των υφιστάμενων κανόνων και νομοθετικών πράξεων για την υγεία και την ασφάλεια στην εργασία· επισημαίνει, εν προκειμένω, τον ρόλο των κοινωνικών εταίρων και των εθνικών υπηρεσιών υγείας και ασφάλειας· καλεί την Επιτροπή και τα κράτη μέλη να διασφαλίσουν υψηλότερα επίπεδα συντονισμού, συνεργασίας και κατάρτισης σε ευρωπαϊκό επίπεδο·

32. καλεί την Επιτροπή και τα κράτη μέλη να διασφαλίσουν επαρκή χρηματοδότηση και πρόσβαση για όλους τους εργαζομένους σε κατάρτιση και μαθησιακά εργαλεία για θέματα υγείας και ασφάλειας, με σκοπό την καταπολέμηση ατυχημάτων και ασθενειών στην εργασία· τονίζει, εν προκειμένω, την ανάγκη για στενή συνεργασία με τους κοινωνικούς εταίρους·

33. καλεί την Επιτροπή να αντιμετωπίσει τις ασυμμετρίες μεταξύ των εθνικών νομοθεσιών για την υγεία και την ασφάλεια στην εργασία, οι οποίες οδηγούν σε αθέμιτο ανταγωνισμό, όχι μόνο εντός της εσωτερικής αγοράς, αλλά και στις σχέσεις με τρίτες χώρες·

34. καλεί την Επιτροπή να δρομολογήσει αξιολόγηση του έργου των υπηρεσιών υγείας και ασφάλειας και των διδαγμάτων που αντλήθηκαν στον τομέα της παροχής εξωτερικών υπηρεσιών υγείας και ασφάλειας, από την εισαγωγή των διατάξεων του άρθρου 7 παράγραφος 3 της οδηγίας 89/391/ΕΟΚ· καλεί επιτακτικά την Επιτροπή να εκπονήσει συστάσεις για την ενίσχυση της εθνικής παροχής εξωτερικών υπηρεσιών υγείας και ασφάλειας, με στόχο τη βελτίωση της πρόληψης κινδύνων στον χώρο εργασίας·

35. καλεί τα κράτη μέλη να υποβάλουν εκθέσεις σχετικά με τους στόχους που θέτουν στις εθνικές στρατηγικές για την ΑΥΕ και να διασφαλίσουν επαρκή χρηματοδότηση για τη στήριξη της υλοποίησης των στρατηγικών αυτών· τονίζει ότι οι κοινωνικοί εταίροι θα πρέπει να συμμετέχουν πλήρως στην εφαρμογή των εθνικών σχεδίων για την ΑΥΕ ή στις διαδικασίες παρακολούθησής τους· τονίζει την ανάγκη να αναγνωρίζονται και να συμμετέχουν στην εφαρμογή και επιβολή του νομοθετικού πλαισίου για την ΑΥΕ οι κοινωνικοί εταίροι και οι εκπρόσωποι για θέματα υγείας και ασφάλειας στον χώρο εργασίας· καλεί την Ευρωπαϊκή Επιτροπή να κινήσει έρευνα σχετικά με έννοιες και πρακτικές που διευκολύνουν την καλύτερη συμμετοχή των εργαζομένων, καθώς και των εκπροσώπων τους σε συνδικαλιστικές οργανώσεις και συμβούλια εργασίας, σε όλα τα στάδια της εκτίμησης επικινδυνότητας και των πολιτικών για την ΑΥΕ σε εταιρικό επίπεδο, και να δρομολογήσει χρηματοδοτούμενα προγράμματα για τη βελτίωση της συμμετοχής των εργαζομένων στις δραστηριότητες των εταιρειών για την ΑΥΕ· καλεί τα κράτη μέλη να καταργήσουν κάθε εθνική νομοθετική πράξη που παρακωλύει τις συλλογικές διαπραγματεύσεις, και μεταξύ άλλων να διασφαλίσουν ότι οι συνδικαλιστικές οργανώσεις έχουν πρόσβαση στους χώρους εργασίας για σκοπούς οργάνωσης, ανταλλαγής πληροφοριών και διαβούλευσης, να ενισχύσουν την εκπροσώπηση των εργαζομένων και, ως εκ τούτου, να διασφαλίσουν την τήρηση κατάλληλων προτύπων υγείας και ασφάλειας στον χώρο εργασίας·

36. επισημαίνει ότι η δέσμη μέτρων για την κινητικότητα και οι πρωτοβουλίες της, συμπεριλαμβανομένων των κατευθυντήριων γραμμών της Επιτροπής για τους κανόνες σχετικά με τον χρόνο οδήγησης και τις περιόδους ανάπαυσης, μπορούν να βελτιώσουν την υγεία και την ασφάλεια στην εργασία· καλεί τα κράτη μέλη να αυξήσουν την οδική εποπτεία και να διασφαλίσουν τη συμμόρφωση με τους κανόνες αυτούς, μεταξύ άλλων μεριμνώντας ώστε οι εργοδότες να εξασφαλίζουν κατάλληλα χρονοδιαγράμματα για τους οδηγούς για να αποφεύγεται ο υπερβολικός φόρτος εργασίας, και έτσι να αυξάνεται η οδική ασφάλεια· καλεί την Επιτροπή και τα κράτη μέλη, στο πλαίσιο των εθνικών στρατηγικών τους για την οδική ασφάλεια, να θέσουν σαφείς στόχους για τη μείωση των θανάτων από τροχαία ατυχήματα που σχετίζονται με την εργασία· καλεί την Επιτροπή να παρουσιάσει παρόμοιες πρωτοβουλίες για τη βελτίωση της υγείας και της ασφάλειας των εργαζομένων στους τομείς της αεροπορίας και της ναυτιλίας· καλεί την Επιτροπή να διασφαλίσει ότι τα κράτη μέλη καταγράφουν και κοινοποιούν στατιστικά στοιχεία σχετικά με τα τροχαία ατυχήματα που σχετίζονται με την εργασία·

37. τονίζει ότι όλοι οι εργαζόμενοι θα πρέπει να προστατεύονται επαρκώς, ανεξάρτητα από το μέγεθος της επιχείρησης, και ότι θα πρέπει να παρέχεται στήριξη, ειδικότερα σε πολύ μικρές επιχειρήσεις και ΜΜΕ, ώστε να βοηθούνται στη σωστή εφαρμογή των κανόνων για την ΑΥΕ· επισημαίνει τον ρόλο του EU-OSHA όσον αφορά την παροχή, στις πολύ μικρές επιχειρήσεις και τις ΜΜΕ, των αναγκαίων εργαλείων και προτύπων ώστε να αξιολογούν τους κινδύνους που διατρέχει το εργατικό δυναμικό τους και να εφαρμόζουν κατάλληλα μέτρα πρόληψης· θεωρεί ότι θα πρέπει να ενισχυθεί ο EU-OSHA, προκειμένου να προωθούνται καλύτερα οι υγιεινοί και ασφαλείς χώροι εργασίας σε ολόκληρη την Ένωση, και να αναπτυχθούν περαιτέρω πρωτοβουλίες για τη βελτίωση της πρόληψης στον χώρο εργασίας σε όλους τους κλάδους δραστηριοτήτων·

o

o o

38. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών.

(1) Σχέδιο ψηφίσματος σχετικά με το ευρωπαϊκό πλαίσιο δράσης του ΠΟΥ για την ψυχική υγεία 2021-2025, 71η περιφερειακή επιτροπή για την Ευρώπη, 13-15 Σεπτεμβρίου 2021.

(2) ΕΕ L 303 της 2.12.2000, σ. 16.

(3) https://ec.europa.eu/research/participants/data/ref/h2020/other/guides_for_applicants/h2020-SC1-BHC-22-2019-framework-for-action_en.pdf

(4) ΕΕ C 433 της 23.12.2019, σ. 9.

(5) ΕΕ C 362 της 8.9.2021, σ. 82.

(6) ΕΕ C 445 της 29.10.2021, σ. 75.

(7) ΕΕ C 456 της 10.11.2021, σ. 161.

(8) Κείμενα που εγκρίθηκαν, P9_TA(2021)0385.

(9) Κείμενα που εγκρίθηκαν, P9_TA(2021)0427.

(10) https://www.who.int/about/governance/constitution

(11) Ενημερωτικό δελτίο του ΠΟΥ με τίτλο «Mental health: strengthening our response» (Ψυχική υγεία: ενίσχυση της απόκρισής μας), Μάρτιος 2018. https://www.who.int/news-room/fact-sheets/detail/mental-health-strengthening-our-response

(12) Δελτίο Τύπου της Επιτροπής σχετικά με την επαγγελματική ασφάλεια και υγεία σε έναν μεταβαλλόμενο κόσμο της εργασίας, 28 Ιουνίου 2021. https://ec.europa.eu/commission/presscorner/detail/el/IP_21_3170

(13) Eurostat, στατιστικά στοιχεία για τα εργατικά ατυχήματα, Νοέμβριος 2020.

(14) Eurofound, «Sixth European Working Conditions Survey — Overview report (2017 update)» [Έκτη ευρωπαϊκή έρευνα για τις συνθήκες εργασίας — Έκθεση επισκόπησης (επικαιροποίηση 2017)], Υπηρεσία Εκδόσεων της Ευρωπαϊκής Ένωσης, Λουξεμβούργο, 2017.

(15) Οι τάσεις όσον αφορά την ποιότητα των θέσεων εργασίας υποδεικνύουν ότι δεν πρόκειται απλώς για πόλωση μεταξύ θέσεων εργασίας υψηλής και χαμηλής ποιότητας, αλλά για κατάσταση με πολύ περισσότερες αποχρώσεις. Η ανάλυση ταξινομεί τους εργαζομένους σε πέντε προφίλ ως προς την ποιότητα της θέσης εργασίας: θέσεις εργασίας «με προοπτικές» (21 % των εργαζομένων)· «ομαλές» θέσεις εργασίας (25 %)· «ενεργές χειρωνακτικές» θέσεις εργασίας (21 %)· θέσεις εργασίας «υπό πίεση» (13 %)· και θέσεις εργασίας «χαμηλής ποιότητας» (20 %). Μεταξύ των προφίλ σημειώνονται ανόμοιες τάσεις όσον αφορά τη βαθμολογία της ποιότητας, πράγμα που ενισχύει την υπόθεση ότι η ποιότητα της θέσης εργασίας είναι πολυδιάστατη.

(16) https://www.safetyandhealthmagazine.com/articles/14053-new-workers-higher-risk

(17) EU-OSHA, «An international comparison of the cost of work-related accidents and illnesses» (Διεθνής σύγκριση του κόστους των ατυχημάτων και των ασθενειών που σχετίζονται με την εργασία), 2017.

(18) Takala, J., έγγραφο εργασίας με τίτλο «Eliminating occupational cancer in Europe and globally» (Εξάλειψη του επαγγελματικού καρκίνου στην Ευρώπη και παγκοσμίως), 2015, σ. 6.

(19) «Global Asbestos Disaster» (Παγκόσμια καταστροφή όσον αφορά τον αμίαντο), International Journal of Environmental Research and Public Health, 2018.

(20) https://www.euractiv.com/section/health-consumers/infographic/the-economic-impact-of-non-melanoma-skin-cancer-on-the-society-and-the-welfare-system/

(21) EU-OSHA, έρευνα σε επίπεδο εργαζομένων σχετικά με την έκθεση σε παράγοντες κινδύνου εμφάνισης καρκίνου, 20 Μαΐου 2020.

(22) Ενημερωτικό δελτίο του ΠΟΥ με τίτλο «Radon and health» (Ραδόνιο και υγεία), 2 Φεβρουαρίου 2021. https://www.who.int/news-room/fact-sheets/detail/radon-and-health

(23) Ευρωπαϊκό Κοινοβούλιο, ΓΔ IPOL, «Strengthening Europe in the fight against cancer — Going further, faster» (Ενίσχυση της Ευρώπης για την καταπολέμηση του καρκίνου — Ταχύτερη λήψη περισσότερων μέτρων), Ιούλιος 2020. https://www.europarl.europa.eu/RegData/etudes/STUD/2020/642388/IPOL_STU(2020)642388_EN.pdf

(24) IPCC, έκτη έκθεση αξιολόγησης, περιφερειακό ενημερωτικό δελτίο — Ευρώπη. https://www.ipcc.ch/report/ar6/wg1/downloads/factsheets/IPCC_AR6_WGI_Regional_Fact_Sheet_Europe.pdf

(25) Eurostat, Προβλήματα υγείας και παράγοντες κινδύνου που σχετίζονται με την εργασία και αναφέρονται από τους ίδιους τους πάσχοντες — βασικά στατιστικά στοιχεία, Σεπτέμβριος 2021.

(26) EU OSHA, «Musculoskeletal disorders: association with psychosocial risk factors at work» (Μυοσκελετικές διαταραχές: σύνδεση με ψυχοκοινωνικούς παράγοντες κινδύνου στην εργασία), 2021.

(27) Eurofound και EU-OSHA, «Psychosocial risks in Europe: Prevalence and strategies for prevention» (Ψυχοκοινωνικοί κίνδυνοι στην Ευρώπη: Επιπολασμός και στρατηγικές για την πρόληψη), Υπηρεσία Εκδόσεων της Ευρωπαϊκής Ένωσης, Λουξεμβούργο, 2014.

(28) EU-OSHA, «Ψυχοκοινωνικοί κίνδυνοι και άγχος στην εργασία». https://osha.europa.eu/el/themes/psychosocial-risks-and-stress

(29) EU OSHA, OSH figures: stress at work — facts and figures [Αριθμητικά στοιχεία για την ΑΥΕ: το άγχος στην εργασία — δεδομένα και αριθμητικά στοιχεία], 2009.

(30) Eurofound, «Living, working and COVID-19» (Διαβίωση, εργασία και COVID-19), Υπηρεσία Εκδόσεων της Ευρωπαϊκής Ένωσης, Λουξεμβούργο, 2020.

(31) Eurofound και Διεθνές Γραφείο Εργασίας, «Working anytime, anywhere: The effects on the world of work» (Εργασία οποτεδήποτε και οπουδήποτε: Οι επιπτώσεις στον κόσμο της εργασίας), Υπηρεσία Εκδόσεων της Ευρωπαϊκής Ένωσης, Λουξεμβούργο, και Διεθνές Γραφείο Εργασίας, Γενεύη, 2017.

(32) Ευρωπαϊκό Συνδικαλιστικό Ινστιτούτο, «Teleworking in the aftermath of the COVID-19 pandemic: enabling conditions for a successful transition» (Τηλεργασία στον απόηχο της πανδημίας της COVID-19: ευνοϊκές συνθήκες για μια επιτυχή μετάβαση), 2021.

(33) Eurofound και Κοινό Κέντρο Ερευνών της Ευρωπαϊκής Επιτροπής, «What just happened? COVID-19 lockdowns and change in the labour market» (Τι ακριβώς συνέβη; Περιορισμός της κυκλοφορίας και αλλαγές στην αγορά εργασίας λόγω της COVID-19), Υπηρεσία Εκδόσεων της Ευρωπαϊκής Ένωσης, Λουξεμβούργο, 2021.

(34) Eurofound, «Telework and ICT-based mobile work: Flexible working in the digital age» (Τηλεργασία και κινητή εργασία βάσει ΤΠΕ: Ευέλικτη εργασία στην ψηφιακή εποχή), σειρά New forms of employment, Υπηρεσία Εκδόσεων της Ευρωπαϊκής Ένωσης, Λουξεμβούργο, 2020.

(35) Microsoft Work Trend Index, «The next great disruption is hybrid work — are we ready?» (Η επόμενη μεγάλη διαταραχή είναι η υβριδική εργασία — Είμαστε έτοιμοι;), 2021.

(36) EU-OSHA, «Telework and health risks in the context of the COVID-19 pandemic: evidence from the field and policy implications» (Τηλεργασία και κίνδυνοι για την υγεία στο πλαίσιο της πανδημίας της COVID-19: συναφή στοιχεία και συνέπειες για την πολιτική), Υπηρεσία Εκδόσεων της Ευρωπαϊκής Ένωσης, Λουξεμβούργο, 2021.

(37) Διεθνής Οργάνωση Εργασίας, «World Employment and Social Outlook 2021 — The role of digital labour platforms in transforming the world of work» (Παγκόσμια απασχόληση και κοινωνική προοπτική 2021 — Ο ρόλος των ψηφιακών πλατφορμών εργασίας στον μετασχηματισμό του κόσμου της εργασίας) https://www.ilo.org/global/research/global-reports/weso/2021/lang--en/index.htm

https://eige.europa.eu/publications/gender-equality-index-2020-digitalisation-and-future-work

(38) Ευρωπαϊκή Συνομοσπονδία Συνδικαλιστικών Οργανώσεων, ενημερωτικό σημείωμα με τίτλο «National measures targeting seasonal workers to address labour shortages (particularly in the agricultural sector)» [Εθνικά μέτρα για τους εποχικούς εργαζομένους, ώστε να αντιμετωπιστούν οι ελλείψεις εργατικού δυναμικού (ιδίως στον γεωργικό τομέα)], 29 Μαΐου 2020. https://www.etuc.org/sites/default/files/publication/file/2020-05/Covid-19%20Briefing%20Seasonal%20Workers%20Final_updated%2029%20May%202020.pdf

(39) EU-OSHA, «Third European Survey of Enterprises on New and Emerging Risks (ESENER 3)» [Τρίτη ευρωπαϊκή έρευνα σε επίπεδο επιχειρήσεων σχετικά με νέους και αναδυόμενους κινδύνους (ESENER 3)], 2019· https://www.enshpo.eu/pdfs/news01.pdf

(40) da Silva Neto, AM κ.ά., «Psychological effects caused by the COVID-19 pandemic in health professionals: A systematic review with meta-analysis» (Ψυχολογικές επιπτώσεις της πανδημίας της COVID-19 στους επαγγελματίες υγείας: Συστηματική ανάλυση και μετα-ανάλυση), Progress in neuro-psychopharmacology & biological psychiatry. 10 Ιανουαρίου 2021.

(41) Ενημερωτικό γράφημα του Ευρωπαϊκού Κοινοβουλίου, «Κατανοώντας τον αντίκτυπο του COVID-19 στις γυναίκες», 1 Μαρτίου 2021. https://www.europarl.europa.eu/news/el/headlines/society/20210225STO98702/katanoontas-ton-antiktupo-tou-covid-19-stis-gunaikes-grafimata· Ευρωπαϊκό Ινστιτούτο για την Ισότητα των Φύλων. https://eige.europa.eu/covid-19-and-gender-equality/essential-workers

(42) Eurofound, άρθρο με τίτλο «Just one in three workers with limiting chronic disease in adapted workplace» (Μόλις σε έναν στους τρεις εργαζομένους που πάσχουν από περιοριστικές χρόνιες παθήσεις παρέχεται προσαρμοσμένος χώρος εργασίας), 15 Οκτωβρίου 2019. https://www.eurofound.europa.eu/el/news/news-articles/just-one-in-three-workers-with-limiting-chronic-disease-in-adapted-workplace

(43) ΕΕ L 238 της 25.9.2003, σ. 28.

(44) Eurofound, Ευρωπαϊκή έρευνα για τις συνθήκες εργασίας 2021 (https://www.eurofound.europa.eu/el/surveys/2021/eyropaiki-ereyna-gia-tis-synthikes-ergasias-2021)

(45) https://eular.org/myUploadData/files/ eular_vision_paper_on_eu_health_policy_branded.pdf

(46) Niedhammer I, Bertrais S, Witt K (2021), «Psychosocial work exposures and health outcomes: a meta-review of 72 literature reviews with meta-analysis» (Έκθεση σε ψυχοκοινωνικούς κινδύνους στην εργασία και επιπτώσεις στην υγεία: μετα-ανασκόπηση 72 βιβλιογραφικών ανασκοπήσεων με μετα-ανάλυση), Scand J Work Environ Health 2021; 47(7):489-508.

(47) Οδηγία 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία (ΕΕ L 158 της 30.4.2004, σ. 50).

(48) Ευρωπαϊκό Συνδικαλιστικό Ινστιτούτο, «Occupational Exposure Limits (OELs) for lead and lead compounds & equality of treatment of women and men at work» [Οριακές τιμές επαγγελματικής έκθεσης (OEL) για τον μόλυβδο και τις ενώσεις του & ίση μεταχείριση γυναικών και ανδρών στην εργασία], 14 Δεκεμβρίου 2020.

(49) Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), ΕΕ L 396 της 30.12.2006, σ. 1.

(50) Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων (ΕΕ L 353 της 31.12.2008, σ. 1).

(51) Οδηγία 2009/148/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας (ΕΕ L 330 της 16.12.2009, σ. 28).

(52) Οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίων (ΕΕ L 153 της 18.6.2010, σ. 13).

(53) ΕΕ L 183 της 29.6.1989, σ. 1.

(54) Σύσταση αριθ. 171 της ΔΟΕ σχετικά με τις υπηρεσίες επαγγελματικής υγείας. https://www.ilo.org/dyn/normlex/en/f?p=NORMLEXPUB:12100:0::NO::P12100_INSTRUMENT_ID:312509

(55) https://osha.europa.eu/el/themes/young-workers

(56) https://www.ilo.org/global/topics/non-standard-employment/lang--en/index.htm

(57) Σύμφωνα με το άρθρο 23 της Οικουμενικής Διακήρυξης για τα Ανθρώπινα Δικαιώματα, «καθένας έχει το δικαίωμα να ιδρύει μαζί με άλλους συνδικάτα και να συμμετέχει σε συνδικάτα για την προάσπιση των συμφερόντων του»· σύμβαση αριθ. 87 της ΔΟΕ «περί συνδικαλιστικής ελευθερίας και προστασίας συνδικαλιστικού δικαιώματος»· σύμβαση αριθ. 98 της ΔΟΕ «περί εφαρμογής των αρχών του δικαιώματος οργανώσεως και συλλογικής διαπραγματεύσεως».

(58) Οδηγία 2006/25/ΕΚ του Ευρωπαϊκού Κοινοβουλίου και του Συμβουλίου, της 5ης Απριλίου 2006, περί των ελαχίστων προδιαγραφών υγείας και ασφάλειας όσον αφορά στην έκθεση των εργαζομένων σε κινδύνους προερχόμενους από φυσικούς παράγοντες (τεχνητή οπτική ακτινοβολία) (ΕΕ L 114 της 27.4.2006, σ. 38).

(59) Πρόταση κανονισμού του Ευρωπαϊκού Κοινοβουλίου και του Συμβουλίου, της 11ης Νοεμβρίου 2020, σχετικά με σοβαρές διασυνοριακές απειλές κατά της υγείας και για την κατάργηση της απόφασης αριθ. 1082/2013/ΕΕ (COM(2020)0727). Το Κοινοβούλιο ενέκρινε τροπολογίες επί της πρότασης στις 14 Σεπτεμβρίου και στις 11 Νοεμβρίου 2021 (Κείμενα που εγκρίθηκαν, P9_TA(2021)0377 και P9_TA(2021)0449).

(60) Οδηγία 89/654/ΕΟΚ του Συμβουλίου, της 30ής Νοεμβρίου 1989, σχετικά με τις ελάχιστες προδιαγραφές ασφάλειας και υγείας στους χώρους εργασίας (ΕΕ L 393 της 30.12.1989, σ. 1).

(61) Οδηγία 90/270/ΕΟΚ του Συμβουλίου, της 29ης Μαΐου 1990, σχετικά με τις ελάχιστες προδιαγραφές ασφάλειας και υγείας κατά την εργασία σε εξοπλισμό με οθόνη οπτικής απεικόνισης (ΕΕ L 156 της 21.6.1990, σ. 14).

(62) https://www.ilo.org/global/about-the-ilo/newsroom/news/WCMS_075505/lang--en/index.htm

(63) Κείμενα που εγκρίθηκαν, P9_TA(2021)0473.